ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/159 ΤΗΣ ΕΠΙΤΡΟΠΗΣ

της 31ης Ιανουαρίου 2019

για την επιβολή οριστικών μέτρων διασφάλισης όσον αφορά τις εισαγωγές ορισμένων προϊόντων σιδήρου και χάλυβα

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΕ) 2015/478 του Ευρωπαϊκού Κοινοβουλίου και του Συμβουλίου, της 11ης Μαρτίου 2015, περί κοινού καθεστώτος εισαγωγών (1), και ιδίως το άρθρο 16,

Έχοντας υπόψη τον κανονισμό (ΕΕ) 2015/755 του Ευρωπαϊκού Κοινοβουλίου και του Συμβουλίου, της 29ης Απριλίου 2015, περί κοινού καθεστώτος εισαγωγών από ορισμένες τρίτες χώρες (2), και ιδίως το άρθρο 13,

Εκτιμώντας τα ακόλουθα:

1. ΔΙΑΔΙΚΑΣΙΑ

1.1. Προσωρινά μέτρα

(1) Στις 18 Ιουλίου 2018, ο εκτελεστικός κανονισμός (ΕΕ) 2018/1013 της Επιτροπής (3) επέβαλε προσωρινά μέτρα διασφάλισης όσον αφορά τις εισαγωγές ορισμένων προϊόντων σιδήρου και χάλυβα («ο προσωρινός κανονισμός»).

(2) Η έρευνα δρομολογήθηκε αυτεπαγγέλτως στις 26 Μαρτίου 2018 («Ανακοίνωση για έναρξη διαδικασίας») (4) για 26 διαφορετικές κατηγορίες προϊόντων σιδήρου και χάλυβα, δυνάμει του άρθρου 5 του κανονισμού (ΕΕ) 2015/478 του Ευρωπαϊκού Κοινοβουλίου και του Συμβουλίου και του άρθρου 3 του κανονισμού (ΕΕ) 2015/755 του Ευρωπαϊκού Κοινοβουλίου και του Συμβουλίου.

(3) Στις 28 Ιουνίου 2018, η Επιτροπή επέκτεινε το πεδίο κάλυψης των προϊόντων της έρευνας διασφάλισης σε δύο πρόσθετες κατηγορίες («Ανακοίνωση επέκτασης») (5).

(4) Όπως αναφέρεται στην αιτιολογική σκέψη 20 του προσωρινού κανονισμού, η έρευνα κάλυψε την περίοδο από το 2013 έως το 2017 («η υπό εξέταση περίοδος»).

1.2. Δέουσα διαδικασία

(5) Η Επιτροπή έλαβε 452 απαντήσεις στο ερωτηματολόγιο στο πλαίσιο της παρούσας έρευνας.

(6) Η Επιτροπή έχει επίσης λάβει σημαντικό αριθμό γραπτών σχολίων ως προς τα πορίσματα που περιλαμβάνονται στον προσωρινό κανονισμό από τους ενωσιακούς παραγωγούς, παραγωγούς-εξαγωγείς, εισαγωγείς, χρήστες, τις ενώσεις και τις αρχές τρίτων χωρών.

(7) Μετά τη θέσπιση προσωρινών μέτρων, η Επιτροπή ανέλαβε να επαληθεύσει σε μεγαλύτερο βάθος τις πληροφορίες (συμπεριλαμβανομένων των πλέον προσφάτων στοιχείων) που παρείχαν οι ενωσιακοί παραγωγοί για τον σκοπό της τελικής αξιολόγησης. Δεδομένου απλά και μόνον του αριθμού των συνεργαζόμενων παραγωγών της ΕΕ, ήταν πρακτικά ανέφικτο να διενεργηθούν επισκέψεις επαλήθευσης στις εγκαταστάσεις καθενός από τους ενωσιακούς παραγωγούς. Συνεπώς, η Επιτροπή επέλεξε να ελέγξει την ποιότητα και την αξιοπιστία των στοιχείων μέσω της επαλήθευσης εκείνων ενός επιλεγμένου αριθμού παραγωγών που επιλέχθηκαν, προκειμένου να καλύπτουν επαρκώς μεγάλο όγκο παραγωγής και το ευρύτερο δυνατό φάσμα των υπό εξέταση κατηγοριών προϊόντων. Στη βάση αυτή, η Επιτροπή επαλήθευσε τις απαντήσεις στο ερωτηματολόγιο στις εγκαταστάσεις δέκα ενωσιακών παραγωγών που αντιστοιχούν σε περισσότερο από το 15 % των συνολικών πωλήσεων στην Ένωση για το υπό εξέταση προϊόν το 2017.

(8) Από τον Ιούνιο έως τον Σεπτέμβριο του 2018 πραγματοποιήθηκαν τρεις επισκέψεις επαλήθευσης στις εγκαταστάσεις των κάτωθι ενωσιακών παραγωγών: — ArcelorMittal SA, Πολωνία· — Compañía Española de Laminación, S.L (CELSA), Ισπανία· — Mannesmann Precision Tubes GmbH, (Salzgitter Group), Γερμανία· — Mannesmann Stainless Tubes GmbH, (Salzgitter Group), Γερμανία· — Marcegaglia Carbon Steel, Mantova, Ιταλία· — Marcegaglia Specialties Spa, Ιταλία· — Riva Stahl GmbH, Γερμανία· — SIJ Acroni d.o.o., Σλοβενία· — U. S. Steel Košice, s.r.o., Σλοβακία· και — Ugitech SA, Γαλλία.

(9) Με σκοπό να αποκτήσει τις πλέον πρόσφατες πληροφορίες για την τελική της αξιολόγηση, η Επιτροπή, στις 7 Σεπτεμβρίου 2018, ζήτησε από τις ενώσεις των ενωσιακών παραγωγών να υποβάλλουν ένα επικαιροποιημένο σύνολο στοιχείων όσον αφορά τις υπό εξέταση κατηγορίες προϊόντων.

(10) Δυνάμει του άρθρου 5 του κανονισμού (ΕΕ) 2015/478 και του άρθρου 3 του κανονισμού (ΕΕ) 2015/755 παραχωρήθηκε ακρόαση σε όλα τα ενδιαφερόμενα μέρη που ζήτησαν ακρόαση εντός της προθεσμίας που τέθηκε. Στις 12, 13 και 14 Σεπτεμβρίου και την 1η Οκτωβρίου 2018, η Επιτροπή διοργάνωσε 93 μεμονωμένες συνεδριάσεις ακροάσεων, κατά τη διάρκεια των οποίων 150 ενδιαφερόμενα μέρη εξέφρασαν τις απόψεις τους.

(11) Οι παρατηρήσεις που υποβλήθηκαν εντός των προθεσμιών από τα ενδιαφερόμενα μέρη, εγγράφως ή προφορικώς κατά τις συνεδριάσεις ακρόασης, εξετάστηκαν δεόντως και ελήφθησαν υπόψη, κατά περίπτωση.

2. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ Ή ΕΥΘΕΩΣ ΑΝΤΑΓΩΝΙΣΤΙΚΟ ΠΡΟΪΟΝ

(12) Το υπό εξέταση προϊόν είναι ορισμένα προϊόντα σιδήρου και χάλυβα που ανήκουν σε 28 κατηγορίες προϊόντων σιδήρου και χάλυβα που ορίζονται στην προαναφερόμενη ανακοίνωση για την έναρξη της διαδικασίας, όπως τροποποιήθηκε από την ανακοίνωση παράτασης, λαμβάνοντας υπόψη όλα τα προαναφερθέντα. Αυτές οι κατηγορίες προϊόντων υπόκεινται στα δασμολογικά μέτρα των ΗΠΑ σύμφωνα με το άρθρο 232 του νόμου για την επέκταση του εμπορίου του 1962 («τα μέτρα που έλαβαν οι ΗΠΑ σύμφωνα με το άρθρο 232»).

2.1. Ορισμός ενιαίας ομάδας

(13) Η Επιτροπή όρισε το πεδίο κάλυψης των προϊόντων της έρευνας διασφάλισης στις αιτιολογικές σκέψεις 11 και 17 του προσωρινού κανονισμού, όπου παρουσίασε μια λεπτομερή αιτιολόγηση για να στηρίξει την παγκόσμια ανάλυση υπό το πρίσμα των έντονων αλληλεπιδράσεων μεταξύ όλων των κατηγοριών προϊόντων που υπόκεινται στην έρευνα.

(14) Μετά τη δημοσίευση του προσωρινού κανονισμού, πολλά ενδιαφερόμενα μέρη ισχυρίστηκαν ότι δεν υπάρχει ένα μεμονωμένο υπό εξέταση προϊόν, αλλά πολλά υπό εξέταση προϊόντα. Αυτά τα μέρη παρατήρησαν ότι η ανακοίνωση για την έναρξη της διαδικασίας δεν αναφέρεται σε μεμονωμένο υπό εξέταση προϊόν, αλλά χρησιμοποιεί σε μερικά αποσπάσματα τον πληθυντικό αριθμό και αναφέρεται στα «υπό εξέταση προϊόντα».

(15) Τα ίδια μέρη ισχυρίστηκαν ότι η προσέγγιση που ακολούθησε η Επιτροπή στην παρούσα έρευνα αντιτίθεται στην απόφαση του δευτεροβάθμιου διοικητικού οργάνου («ΔΔΟ») στην υπόθεση ΗΠΑ-Διασφαλίσεις σιδήρου και χάλυβα (US – Steel Safeguards) (6). Στην περίπτωση αυτή, το ΔΔΟ απεφάνθη ότι η εφαρμογή συνολικής προσέγγισης στον υπολογισμό των «απρόβλεπτων εξελίξεων» θα οδηγούσε στην εφαρμογή «μέτρων διασφάλισης σε ευρεία κατηγορία προϊόντων ακόμη και εάν οι εισαγωγές ενός ή περισσοτέρων από τα εν λόγω προϊόντα δεν αυξήθηκαν και δεν απορρέουν από 'απρόβλεπτες εξελίξεις» και δεν θα πληρούσε την προϋπόθεση του άρθρου XIX της ΓΣΔΕ. Αυτά τα μέρη επίσης ισχυρίστηκαν ότι στην έρευνα για τις διασφαλίσεις του χάλυβα του 2002 (7) η Επιτροπή διενέργησε χωριστή ανάλυση ανά κατηγορία προϊόντων και για τον λόγο αυτόν η ίδια μεμονωμένη αξιολόγηση θα πρέπει επίσης να διενεργηθεί στη συγκεκριμένη υπόθεση.

(16) Τελικά, αρκετά ενδιαφερόμενα μέρη αμφισβήτησαν τις αλληλεπιδράσεις και τις διασυνδέσεις μεταξύ των κατηγοριών προϊόντων που πρόβαλε η Επιτροπή, προκειμένου να αιτιολογήσει τη μεμονωμένη της ανάλυση. Τα μέρη αυτά, ενώ αναγνώρισαν ότι όντως υφίστανται τέτοιες συνδέσεις μεταξύ ορισμένων κατηγοριών προϊόντων, ήταν της άποψης ότι δεν υπάρχουν σε όλες τις κατηγορίες, για παράδειγμα μεταξύ των κατηγοριών ανθρακούχου χάλυβα και ανοξείδωτου χάλυβα, ή μεταξύ πλατεών προϊόντων, επιμηκών προϊόντων και σωλήνων.

(17) Η Επιτροπή ανέλυσε αυτούς τους ισχυρισμούς και τους απέρριψε επί της ακόλουθης βάσης. Πρώτον, η ανακοίνωση έναρξης της διαδικασίας ευκρινώς ορίζει, επανειλημμένα και αναμφίβολα, ότι οι 28 υπό εξέταση κατηγορίες προϊόντων αντιμετωπίστηκαν ως ενιαία ομάδα προϊόντων για τους σκοπούς της ανάλυσης του κατά πόσον ήταν εγγυημένοι οι όροι για την έγκριση των διασφαλίσεων. Στην πραγματικότητα, ο προσωρινός κανονισμός αναφέρεται στις 28 κατηγορίες προϊόντων ως «το υπό εξέταση προϊόν» ή «οι υπό εξέταση κατηγορίες προϊόντων» (βλέπε αιτιολογική σκέψη 11 του προσωρινού κανονισμού) και η σχετική ανάλυση διενεργείται στη βάση των 28 υπό εξέταση κατηγοριών προϊόντων που συνεκτιμούνται όλες μαζί (βλέπε αιτιολογική σκέψη 22 του προσωρινού κανονισμού). Συνεπώς, η αναφορά στα «υπό εξέταση προϊόντα» θα πρέπει να γίνεται αντιληπτή ως οι κατηγορίες προϊόντων που συνεξετάζονται ως μέρος ενός ενιαίου υπό εξέταση προϊόντος.

(18) Δεύτερον, η συμφωνία του ΠΟΕ για τις διασφαλίσεις δεν επιβάλλει ειδικές υποχρεώσεις όσον αφορά τον ορισμό ή το πεδίο εφαρμογής του υπό εξέταση προϊόντος και δεν περιέχει οιεσδήποτε κατευθυντήριες γραμμές σχετικά με το θέμα αυτό, όπως επιβεβαιώθηκε από μια επιτροπή του ΠΟΕ. Πράγματι, ένα μέτρο διασφάλισης δεν μπορεί να εφαρμοστεί σε προϊόν, οι εισαγωγές του οποίου έχουν αυξηθεί· ωστόσο, δεν είναι απαραίτητη αναλυτική εξέταση σε όλες τις περιπτώσεις όπου ο ορισμός του υπό εξέταση προϊόντος περιλαμβάνει περισσότερα του ενός προϊόντα. Παρομοίως, είναι η ανακριτική αρχή αυτή η οποία ορίζει το υπό εξέταση προϊόν, καθώς και τον τρόπο σύμφωνα με τον οποίο τα σχετικά στοιχεία θα πρέπει να αναλυθούν στην έρευνα (8). Εξάλλου, δεν διατυπώθηκε ισχυρισμός που να εξηγεί τον τρόπο που, στις περιστάσεις της παρούσας υπόθεσης, η από κοινού αξιολόγηση των κατηγοριών προϊόντων θα μπορούσε να έχει επηρεάσει την ανάλυση που διενήργησε η Επιτροπή και/ή που αυτή θα μπορούσε να έχει καταλήξει σε ανεπαρκή αξιολόγηση της αύξησης στις εισαγωγές κατά τη διάρκεια της έρευνας. Τέλος, και παρεμπιπτόντως, η Επιτροπή εξίσου σημειώνει ότι η απόφαση του δευτεροβάθμιου δικαιοδοτικού οργάνου που επικαλούνται τα μέρη αφορά την ανάλυση της απρόβλεπτης εξέλιξης, και όχι ως τέτοια το θέμα του κατά πόσον μία συνολική ανάλυση επιτρέπεται στο πλαίσιο της συμφωνίας για τις διασφαλίσεις του ΠΟΕ.

(19) Τρίτον, μολονότι η Επιτροπή επανέλαβε και επιβεβαίωσε στην τελική της αξιολόγηση την ανάγκη διεξαγωγής, στην παρούσα υπόθεση, μίας συνολικής ανάλυσης των προϋποθέσεων που απαιτούνται για την επιβολή διασφαλίσεων, με σκοπό την περαιτέρω εξέταση της σύνδεσης μεταξύ ορισμένων κατηγοριών όπως ισχυρίζονται αρκετά ενδιαφερόμενα μέρη, η Επιτροπή περαιτέρω αποφάσισε να εξετάσει τις 28 υπό εξέταση κατηγορίες προϊόντων, που αντιμετωπίζονται επισήμως ως ενιαία ομάδα, εξίσου ως τρεις «οικογένειες προϊόντων» σιδήρου και χάλυβα. Η απόφαση αυτή λήφθηκε με σκοπό να εξεταστεί, επιπλέον, κατά πόσον τα ευρήματα μίας ενιαίας ομάδας επιβεβαιώνονται σε περισσότερο αναλυτικό επίπεδο και να διαλυθούν οι οιεσδήποτε αμφιβολίες όσον αφορά την αξιοπιστία των συμπερασμάτων που εξήχθησαν σε συνολικό επίπεδο. Οι τρεις οικογένειες προϊόντων σιδήρου και χάλυβα ομαδοποιούν εκ νέου ορισμένες κατηγορίες προϊόντων και παρουσιάζουν έναν ακόμη εντονότερο βαθμό κοινών στοιχείων μεταξύ τους.

(20) Πράγματι, ο κλάδος παραγωγής χάλυβα συχνά χρησιμοποιεί τρεις οικογένειες προϊόντων σιδήρου και χάλυβα, ήτοι: πλατέα προϊόντα, επιμήκη προϊόντα και σωλήνες. Στο πλαίσιο της παρούσας έρευνας διασφάλισης, εντός καθεμίας από αυτές τις οικογένειες, τα προϊόντα παρουσιάζουν παρόμοια χαρακτηριστικά, συχνά ανταλλάσσουν διαδικασίες παραγωγής, συνιστούν συχνά το μοντέλο παραγωγής για άλλα προϊόντα επόμενου σταδίου εντός της οικογένειας και έχουν κοινούς χρήστες ή πελάτες στην εφοδιαστική αλυσίδα, γεγονός που αποτελεί τον λόγο για τον οποίο η δυνατότητα υποκατάστασης της προμήθειας και ζήτησής τους και ο «ενδοοικογενειακός» ανταγωνισμός είναι πιο έντονος απ' ό,τι αν συμπεριλαμβάνονταν όλες οι κατηγορίες προϊόντων σιδήρου και χάλυβα σε μια ενιαία ομάδα.

(21) Οι τρεις «οικογένειες προϊόντων» ορίζονται ως ακολούθως: Πίνακας 1 Οικογένειες προϊόντων Οικογένεια προϊόντων Κατηγορία προϊόντων 1 Πλατέα προϊόντα 1,2,3,4,5,6,7,8,9,10,11 2 Επιμήκη προϊόντα 12,13,14,15,16,17,18,19,27,28 3 Σωλήνες 20,21,22,23,24,25,26

(22) Αναλογικά, η Επιτροπή θα ασχοληθεί με τα σχόλια που διατύπωσαν αρκετά ενδιαφερόμενα μέρη όσον αφορά τον ευρύ ορισμό του υπό εξέταση προϊόντος και συμπληρώνει τη συνολική αξιολόγηση των 28 υπό εξέταση κατηγοριών προϊόντων με μία ανάλυση ανά οικογένεια προϊόντων, όπως ορίζεται ανωτέρω.

2.2. Αιτήματα που αφορούν συγκεκριμένες κατηγορίες προϊόντων

(23) Αρκετά ενδιαφερόμενα μέρη ισχυρίστηκαν ότι ορισμένες συγκεκριμένες κατηγορίες προϊόντων θα πρέπει να εξαιρεθούν από το πεδίο κάλυψης του υπό εξέταση προϊόντος, λόγω της εικαζόμενης έλλειψης ή της περιορισμένης διαθεσιμότητας της ενωσιακής παραγωγής. Οι ισχυρισμοί αυτοί αφορούν κυρίως τις ακόλουθες κατηγορίες προϊόντων: — Φύλλα από χάλυβα με μη προσανατολισμένους κόκκους για ηλεκτρικές εφαρμογές που χρησιμοποιούνται σε κατασκευή μηχανών και γεννητριών (που εμπίπτουν στην κατηγορία προϊόντων 3)· — Μέρη χάλυβα που χρησιμοποιούνται ως είσοδοι στον αυτοβιομηχανικό κλάδο παραγωγής (που εμπίπτουν στην κατηγορία προϊόντων 4)· — Προϊόντα λευκοσιδήρου (που εμπίπτουν στην κατηγορία προϊόντων 6)·

(24) Η Επιτροπή ανέλυσε προσεκτικά αυτούς τους ισχυρισμούς και κατέληξε στο συμπέρασμα ότι παρόμοιες ή ευθέως ανταγωνιστικές κατηγορίες προϊόντων όντως παράγονται στην Ένωση από τον ενωσιακό κλάδο παραγωγής. Επιπλέον, όπως θα αναλυθεί διεξοδικά παρακάτω στο τμήμα του συμφέροντος της Ένωσης, η Επιτροπή έχει διαμορφώσει τα μέτρα διασφάλισης κατά τέτοιον τρόπο, ώστε να διασφαλίσει ότι ελαχιστοποιείται η διαταραχή στις εισαγωγές και ότι διατηρούνται τα συμβατικά επίπεδα εισαγωγών από τους εμπορικούς εταίρους. Ως εκ τούτου, το εικαζόμενο ενδεχόμενο έλλειψης ορισμένων κατηγοριών προϊόντων είναι αδικαιολόγητη, λαμβάνοντας επίσης υπόψη τις προσαρμογές και τις εκτιμήσεις που περιέχονται στην ανάλυση για το συμφέρον της Ένωσης.

(25) Η Επιτροπή συνεπώς κατέληξε στο συμπέρασμα ότι το αίτημα εξαίρεσης ορισμένων κατηγοριών προϊόντων θα πρέπει να απορριφθεί.

(26) Επειδή δεν υποβλήθηκαν παρατηρήσεις όσον αφορά τον ορισμό του υπό εξέταση και του ομοειδούς ή του ευθέως ανταγωνιστικού προϊόντος, επιβεβαιώνονται εν προκειμένω τα συμπεράσματα των αιτιολογικών σκέψεων 11 έως 17 του προσωρινού κανονισμού.

3. ΑΥΞΗΣΗ ΕΙΣΑΓΩΓΩΝ

(27) Στις αιτιολογικές σκέψεις 20 έως 29 του προσωρινού κανονισμού, η Επιτροπή διενήργησε συνολική ανάλυση της αύξησης στις εισαγωγές για τις 28 υπό εξέταση κατηγορίες προϊόντων κατά την περίοδο 2013-2017. H συνολική ανάλυση ήδη απέκλειε κατηγορίες προϊόντων που δεν επέδειξαν αύξηση εισαγωγών σε μεμονωμένο επίπεδο.

(28) Για την οριστική αξιολόγηση, η Επιτροπή ακολούθησε την ίδια προσέγγιση, αλλά, όπως εξηγήθηκε προηγούμενα, συμπλήρωσε την ανάλυσή της με την εξέταση των εξελίξεων των εισαγωγών για καθεμία από τις τρεις οικογένειες προϊόντων που προσδιορίζονται στο τμήμα 2.2, προκειμένου να επαληθεύσει την ασφάλεια των συμπερασμάτων που εξήχθησαν σε συνολική βάση.

(29) Η Επιτροπή χρησιμοποίησε τις πλέον πρόσφατες στατιστικές στην ανάλυσή της, ιδίως τα στοιχεία εισαγωγών που καλύπτουν το πρώτο μισό του 2018. Για να εξασφαλιστεί η συγκρισιμότητα των στοιχείων με προηγούμενες πλήρεις ετήσιες περιόδους, η Επιτροπή καθιέρωσε επί τούτου μία πρόσθετη 12μηνη περίοδο που αποτελείται από τους τελευταίους 6 μήνες του 2017 και τους πρώτους 6 μήνες του 2018 («η πλέον πρόσφατη περίοδος» ή «ΠΠΠ»). Η Επιτροπή επίσης διόρθωσε ορισμένα μικρής σημασίας συντακτικά λάθη στα δεδομένα που χρησιμοποιήθηκαν στο προσωρινό στάδιο.

(30) Επιπλέον, στην αξιολόγηση που διενήργησε για την εξέλιξη των εισαγωγών, η Επιτροπή δεν έλαβε υπόψη τους όγκους εισαγωγών από ένα σύνολο χωρών οι οποίες θα πρέπει να εξαιρεθούν από τα οριστικά μέτρα, ιδίως: οι χώρες του Ευρωπαϊκού Οικονομικού χώρου (ΕΟΧ) και ορισμένες χώρες με τις οποίες η Ένωση έχει υπογράψει συμφωνία οικονομικής εταιρικής σχέσης η οποία ισχύει επί του παρόντος και οι οποίες προβλέπουν ρητά τον αποκλεισμό από το πεδίο εφαρμογής της πολυμερούς διασφάλισης (9).

(31) Ενώ, σε προσωρινό στάδιο, δεν διαπιστώθηκε αύξηση των εισαγωγών σε 5 κατηγορίες προϊόντων (10), η εξέταση των πλέον πρόσφατων στοιχείων εισαγωγών καταδεικνύει ότι μόνον 2 από τις 28 κατηγορίες προϊόντων δεν επέδειξαν αύξηση σε εισαγωγές, ήτοι η κατηγορία προϊόντων 11 και η κατηγορία προϊόντων 23. Η Επιτροπή, συνεπώς, αποφάσισε να εξαιρέσει αυτές τις δύο κατηγορίες προϊόντων από το πεδίο εφαρμογής της τελικής ανάλυσης. Η μεμονωμένη εξέλιξη των εισαγωγών για κάθε κατηγορία προϊόντων περιλαμβάνεται στο παράρτημα II.

(32) Όσον αφορά δε την ανάλυση των συνολικών εισαγωγών, οι εισαγωγές των 26 εναπομενουσών υπό εξέταση κατηγοριών προϊόντων παρουσιάζουν τις ακόλουθες εξελίξεις: Πίνακας 2 Όγκος εισαγωγών (μετά την εξαίρεση ορισμένων χωρών και προϊόντων) και μερίδιο αγοράς 2013 2014 2015 2016 2017 ΠΠΠ Εισαγωγές (000 τόνοι) 18 329 21 868 26 552 29 141 30 094 31 314 δείκτης 2013 = 100 100 119 145 159 164 171 Μερίδιο αγοράς 12,7 % 14,4 % 16,9 % 17,9 % 18,1 % 18,8 % Πηγή: Eurostat και απαντήσεις στο ερωτηματολόγιο του ενωσιακού κλάδου παραγωγής.

(33) Οι εισαγωγές αυξήθηκαν σε απόλυτους όρους κατά 71 % κατά την περίοδο της ανάλυσης, και σε σχετικούς όρους με μερίδια αγοράς αυξανόμενα από 12,7 % έως 18,8 %. Η πιο σημαντική αύξηση έλαβε χώρα κατά την περίοδο 2013-2016. Ακολούθως, οι εισαγωγές συνέχισαν να αυξάνονται με βραδύτερο ρυθμό πριν αρχίσει ξανά η αύξησή τους κατά την ΠΠΠ, όταν τέθηκαν σε ισχύ τα μέτρα που έλαβαν οι ΗΠΑ σύμφωνα με το άρθρο 232. Η προαναφερόμενη τάση επιβεβαιώνεται επίσης από τη συντριπτική πλειοψηφία των απαντήσεων στο ερωτηματολόγιο από τους παραγωγούς που είναι εγκαταστημένοι στις κύριες εξαγωγικές χώρες (11).

(34) Με σκοπό να συμπληρωθεί η συνολική ανάλυση εισαγωγών, η Επιτροπή διεξήγαγε μία εξέταση της εξέλιξης των εισαγωγών για καθεμία από τις τρεις κατηγορίες προϊόντων που προσδιορίζονται παραπάνω: πλατέα προϊόντα, επιμήκη προϊόντα και σωλήνες. Στη βάση αυτή, οι όγκοι εισαγωγών και τα αντίστοιχα μερίδια της αγοράς παρουσίασαν την ακόλουθη εξέλιξη: Πίνακας 3 Όγκος εισαγωγών (μετά την εξαίρεση ορισμένων χωρών και προϊόντων) και μερίδιο αγοράς — ανά οικογένεια προϊόντων 2013 2014 2015 2016 2017 ΠΠΠ Πλατέα προϊόντα εισαγωγές (000 τόνοι) 12 327 14 215 18 391 20 281 20 299 20 202 δείκτης 2013 = 100 100 115 149 164 164 164 Μερίδιο αγοράς 14,2 % 15,8 % 19,4 % 20,7 % 20,9 % 20,9 % Επιμήκη προϊόντα εισαγωγές (000 τόνοι) 4 001 5 258 6 028 6 550 6 465 7 901 δείκτης 2013 = 100 100 131 151 164 162 197 Μερίδιο αγοράς 8,6 % 10,6 % 11,8 % 12,4 % 11,8 % 14,0 % Σωλήνες εισαγωγές (000 τόνοι) 2 001 2 396 2 134 2 310 3 330 3 212 δείκτης 2013 = 100 100 120 107 115 166 160 Μερίδιο αγοράς 20,4 % 20,8 % 19,9 % 20,1 % 25,3 % 25,7 % Πηγή: Eurostat και απαντήσεις στο ερωτηματολόγιο του ενωσιακού κλάδου παραγωγής.

(35) Οι στατιστικές καταδεικνύουν ότι και οι τρεις οικογένειες προϊόντων (πλατέα προϊόντα, επιμήκη προϊόντα και σωλήνες) αυξήθηκαν σε απόλυτους όρους κατά 64 %, 97 % και 60 % αντιστοίχως, κατά την περίοδο 2013-ΠΠΠ. Κατά την ίδια περίοδο, οι εισαγωγές επίσης αυξήθηκαν σε σχετικούς όρους με τα μερίδια της αγοράς να αυξάνονται αντίστοιχα από 14,2 % έως 20,9 %· 8,6 % έως 14,0 % και 20,4 % έως 25,7 %.

(36) Η πιο σημαντική αύξηση για τα πλατέα προϊόντα, τόσο σε απόλυτους όσο και σε σχετικούς όρους έλαβε χώρα την περίοδο 2013-2016. Έκτοτε οι εισαγωγές παρέμειναν σχετικά σταθερές, αλλά σε πολύ υψηλότερο επίπεδο από την περίοδο 2013-2015. Για τα επιμήκη προϊόντα, η πιο σημαντική αύξηση τόσο σε απόλυτους όσο και σε σχετικούς όρους έλαβε χώρα την περίοδο 2013-2016 προτού αυξηθεί απότομα στην ΠΠΠ. Όσον αφορά τους σωλήνες, οι εισαγωγές αυξήθηκαν προοδευτικά κατά την περίοδο 2013-2016, πριν από την απότομη αύξησή τους, τόσο σε απόλυτους όσο και σε σχετικούς όρους, κατά την περίοδο 2016-ΠΠΠ.

(37) Όσον αφορά τα σχόλια που ελήφθησαν από την Επιτροπή, ένα ενδιαφερόμενο μέρος ισχυρίστηκε ότι δύο από τις πέντε κατηγορίες προϊόντων που είχαν αποκλειστεί από το πεδίο εφαρμογής των προσωρινών μέτρων, ήτοι οι κατηγορίες προϊόντων 10 και 19, θα πρέπει να καλύπτονται από τα οριστικά μέτρα, καθώς οι πρόσφατες στατιστικές παρουσιάζουν αύξηση στις εισαγωγές. Ένα άλλο μέρος διατύπωσε παρόμοιο ισχυρισμό όσον αφορά την κατηγορία προϊόντων 24. Αυτοί οι ισχυρισμοί έγιναν αποδεκτοί δεδομένου ότι, όπως εξηγήθηκε προηγούμενα, οι στατιστικές εισαγωγών που αφορούν τις κατηγορίες προϊόντων 10, 19 και 24 όντως επέδειξαν συνολική αύξηση στις εισαγωγές κατά τη διάρκεια της περιόδου 2013-ΠΠΠ. Εξάλλου, οι όγκοι εισαγωγών γι' αυτές τις τρεις κατηγορίες προϊόντων αυξήθηκαν εξίσου κατά την περίοδο 2017-ΠΠΠ. Επιπλέον, όπως αναπτύχθηκε στην αιτιολογική σκέψη 34, αυτά τα προϊόντα ανήκουν σε κατηγορίες προϊόντων που επίσης επέδειξαν αύξηση κατά την περίοδο 2013-ΠΠΠ.

(38) Αρκετά ενδιαφερόμενα μέρη ισχυρίστηκαν ότι δεν υπήρξε αιφνίδια, έντονη, σημαντική και πρόσφατη αύξηση εισαγωγών και αναφέρθηκαν στην έκθεση του δευτεροβάθμιου δικαιοδοτικού οργάνου «Αργεντινή-Υποδήματα» (Argentina-Footwear) (12) και σε άλλες υποθέσεις του ΠΟΕ, όπως οι «Η.Π.Α.-Γλουτένη σίτου» (US – Wheat Gluten) (13), «Ουκρανία-Επιβατικά αυτοκίνητα» (Ukraine – Passenger Cars) (14), «Η.Π.Α.-Διασφαλίσεις σιδήρου και χάλυβα» (US – Steel Safeguards) (15). Συνοπτικά, η συγκεκριμένη νομολογία προβλέπει ότι δεν αρκεί μία έρευνα να αποδείξει απλώς ότι οι εισαγωγές έχουν αυξηθεί κατά τη διάρκεια μιας πενταετούς περιόδου. Η αύξηση πρέπει να είναι επαρκώς πρόσφατη, αιφνίδια και σημαντική τόσο ποσοτικά όσο και ποιοτικά, προκειμένου να προκαλέσει ή να θέσει κίνδυνο πρόκλησης σοβαρής ζημίας. Αυτή η νομολογία διευκρίνισε επίσης την έννοια της σημαντικής («που αφορά αιφνίδια αλλαγή κατεύθυνσης· απότομη, ραγδαία») και αιφνίδιας («που συμβαίνει ή επέρχεται απροειδοποίητα· απρόσμενη», ή «απότομη, έντονη») Άλλα μέρη επίσης ισχυρίστηκαν ότι η αύξηση στις εισαγωγές υπήρξε σταθερή ή ότι οι εισαγωγές αυξήθηκαν έως το 2015 χωρίς να καταδεικνύουν έντονη, αιφνίδια ή σημαντική αύξηση έκτοτε.

(39) Στο πλαίσιο αυτό, υπενθυμίζεται αρχικά ότι η Επιτροπή διεξήγαγε ενδελεχή ανάλυση του όγκου των εισαγωγών των 28 κατηγοριών προϊόντων κατά την περίοδο 2013-2017 (λαμβάνοντας υπόψη τις τάσεις των εισαγωγών κατά την περίοδο της έρευνας, αντί να συγκρίνει απλώς τα τελικά σημεία) και ότι ανέλυσε επίσης την ανάπτυξη των εισαγωγών κατά την ΠΠΠ. Στη βάση αυτή, εξαίρεσε εξαρχής ορισμένες κατηγορίες προϊόντων που δεν παρουσίασαν αύξηση κατά την περίοδο 2013-ΠΠΠ. Επιπλέον, όπως εξηγείται στις αιτιολογικές σκέψεις 33, 35 και 36, η Επιτροπή κατέληξε στο συμπέρασμα ότι οι εισαγωγές είχαν αυξηθεί σε απόλυτους όρους κατά 71 % συνολικά και μεταξύ 60 % και 97 %, όταν ομαδοποιήθηκαν σε οικογένειες προϊόντων κατά την περίοδο 2013-ΠΠΠ. Επιπλέον, τα στατιστικά στοιχεία της Eurostat καταδεικνύουν, επίσης, ότι οι εισαγωγές αυξήθηκαν κατά 45 % μεταξύ 2013 και 2015 και ότι αυτή η απότομη αύξηση συνεχίστηκε έως την ΠΠΠ για να φτάσει συνολικά σε 71 %. Παρόμοια τάση παρατηρείται, επίσης, όσον αφορά τη σχετική αύξηση στις εισαγωγές. Στη βάση αυτή, επιβεβαιώνεται ότι η αύξηση των εισαγωγών υπήρξε απότομη και αιφνίδια, όπως διασαφηνίζεται από τη νομολογία. Εάν εκτιμηθεί το εύρος της αύξησης, επιβεβαιώνεται, επίσης, ότι η αύξηση υπήρξε σημαντική. Όσον αφορά το πόσο πρόσφατη υπήρξε η αύξηση, η Επιτροπή σημειώνει ότι δεν υφίσταται συγκεκριμένη νομολογία ως προς τον τρόπο που θα πρέπει να ερμηνευτεί ο όρος «πρόσφατη». Το δευτεροβάθμιο δικαιοδοτικό όργανο απλώς ερμήνευσε ότι η απαίτηση από ένα μέλος να εφαρμόσει μία διασφάλιση μόνον εάν το προϊόν «εισάγεται» σε αυξημένες ποσότητες σημαίνει ότι η αύξηση στις εισαγωγές πρέπει να είναι τόσο «πρόσφατη», ώστε να προκαλεί ή να απειλεί να προκαλέσει σοβαρή ζημία (16). Η Επιτροπή επιβεβαίωσε ότι η αύξηση στις εισαγωγές, ενόψει των εξελίξεων κατά την περίοδο 2013-ΠΠΠ και ακόμη στην περίοδο 2015-ΠΠΠ, ήταν αρκετά πρόσφατη, ώστε να προκαλέσει ή να απειλήσει την πρόκληση σοβαρής ζημίας. Αναλόγως, η Επιτροπή απέρριψε τους προαναφερόμενους ισχυρισμούς λόγω έλλειψης επιλέξιμης αύξησης των εισαγωγών.

(40) Αρκετά ενδιαφερόμενα μέρη ισχυρίστηκαν ότι η ανάλυση της Επιτροπής από τελικό σημείο σε τελικό σημείο σε συνολικό επίπεδο ήταν ανεπαρκής και ότι η Επιτροπή θα έπρεπε, επίσης, να έχει αναλύσει τις παρεμβαίνουσες τάσεις κατά τη διάρκεια της περιόδου 2013-2017, σύμφωνα με τη νομολογία του ΠΟΕ, όπως η υπόθεση ΗΠΑ-Διασφαλίσεις σιδήρου και χάλυβα (17) και Ουκρανία-Επιβατικά οχήματα (18). Σύμφωνα με αυτήν τη νομολογία, η ανάλυση δεν μπορεί να βασίζεται στη σύγκριση των τελικών σημείων της περιόδου ανάλυσης, καθώς θα μπορούσε να οδηγήσει σε παραποιημένα αποτελέσματα σε υποθέσεις όπου δεν υπάρχει ευκρινής και αδιάλειπτη ανοδική τάση στους όγκους εισαγωγών. Η νομολογία επίσης προβλέπει ότι η ανακριτική αρχή διατυπώνει μία αιτιολογημένη και επαρκή εξήγηση όσον αφορά την εξέλιξη των εισαγωγών μεταξύ των τελικών σημείων.

(41) Η Επιτροπή θεωρεί ότι δεν διεξήγαγε απλώς ανάλυση της κατάστασης στην αρχή της έρευνας με την κατάσταση στο τέλος της έρευνας δεδομένου ότι, όπως τεκμηριώθηκε παραπάνω στις αιτιολογικές σκέψεις 33 έως 36, η Επιτροπή έχει επίσης αναλύσει τις παρεμβαίνουσες τάσεις και διεξήγαγε επαρκή και αιτιολογημένη ανάλυση των τάσεων των εισαγωγών. Επομένως, οι σχετικοί ισχυρισμοί έχουν απορριφθεί.

(42) Αρκετά ενδιαφερόμενα μέρη υπέδειξαν ότι η ανάλυση της εξέλιξης των εισαγωγών κατά την περίοδο 2013-2017 ήταν παραπλανητική δεδομένου ότι το επίπεδο των εισαγωγών το 2013 ήταν αφύσικα χαμηλό ως συνέπεια της παγκόσμιας οικονομικής κρίσης, και η αύξηση την επακόλουθη περίοδο ήταν απλώς ανάκαμψη της φυσιολογικής κατάστασης.

(43) Από την άποψη αυτή, η Επιτροπή θεώρησε ότι ο υπολογισμός του 2013 ως σημείου αφετηρίας για την ανάλυση δεν επηρέασε αρνητικά την εν λόγω ανάλυση. Ενώ η κατανάλωση σιδήρου και χάλυβα στην ΕΕ όντως αυξήθηκε κατά 14 % κατά την περίοδο 2013-2017 (βλέπε Πίνακα 4 παρακάτω), αυτή η αύξηση επιτεύχθηκε με προοδευτικό τρόπο καθ' όλη την περίοδο. Αντιθέτως, οι εισαγωγές αυξήθηκαν πολύ παραπάνω από τη ζήτηση στην ΕΕ, ήτοι κατά 64 % την ίδια περίοδο και με πολύ ταχύτερο ρυθμό από την κατανάλωση στην ΕΕ. Συνακόλουθα, το μερίδιο αγοράς των εισαγωγών αυξήθηκε κατά 5,4 % μονάδες (από 12,7 % σε 18,1 %) κατά την περίοδο 2013-2017. Ως εκ τούτου, ο εν λόγω ισχυρισμός απορρίφθηκε.

(44) Αρκετά ενδιαφερόμενα μέρη ισχυρίστηκαν ότι οι εισαγωγές από τον ενωσιακό κλάδο παραγωγής θα έπρεπε να έχουν εξαιρεθεί από την ανάλυση των όγκων εισαγωγών. Από την άποψη αυτή, θα πρέπει να σημειωθεί ότι δεν υφίσταται νομική απαίτηση για να γίνει μία τέτοια εξαίρεση. Σε κάθε περίπτωση, βάσει των απαντήσεων στο ερωτηματολόγιο που λήφθηκαν από τους ενωσιακούς παραγωγούς, τέτοιες εισαγωγές παρέμειναν σταθερές κατά την περίοδο 2013-2017 και αντιπροσώπευαν μόνον ένα οριακό ποσοστό των συνολικών εισαγωγών (με εύρος από 0,3 % έως 0,7 % των συνολικών εισαγωγών). Ως εκ τούτου, ο ανωτέρω ισχυρισμός απορρίφθηκε.

(45) Ένα ενδιαφερόμενο μέρος ισχυρίστηκε ότι οι εισαγωγές μέσω ενεργητικής τελειοποίησης θα έπρεπε να έχουν εξαιρεθεί από την ανάλυση των όγκων εισαγωγών γενικά και ειδικότερα για την κατηγορία προϊόντων 25. Υπό αυτήν την άποψη, θα πρέπει να σημειωθεί ότι για όλες τις κατηγορίες προϊόντων πέραν της κατηγορίας προϊόντων 25, η τάση του όγκου εισαγωγών που παρατηρήθηκε δεν αλλάζει αν η ενεργητική τελειοποίηση εξαιρεθεί από την ανάλυση. Στη συγκεκριμένη περίπτωση της κατηγορίας προϊόντων 25, η πώληση από έναν ενωσιακό παραγωγό απωλέσθηκε προς όφελος ενός παραγωγού-εξαγωγέα σε αγορά τρίτης χώρας. Κατά συνέπεια, θεωρήθηκε πρέπον να συμπεριληφθούν αυτοί οι όγκοι στην εξέταση της αύξησης στις εισαγωγές, προκειμένου να αντικατοπτριστεί ο πλήρης αντίκτυπος των εισαγωγών τρίτων χωρών. Ως εκ τούτου, ο εν λόγω ισχυρισμός απορρίφθηκε.

(46) Ορισμένα ενδιαφερόμενα μέρη ισχυρίστηκαν ότι ο όγκος εισαγωγών και το αντίστοιχο μερίδιο αγοράς για τις κατηγορίες προϊόντων 1, 6, 7, 17 και 28 μειώθηκε κατά την περίοδο 2016-2017. Υπό αυτήν την άποψη, η Επιτροπή σημειώνει ότι στην τελική της αξιολόγηση έχει επίσης εκτιμήσει την εξέλιξη των εισαγωγών κατά τη διάρκεια της πλέον πρόσφατης περιόδου και, στη βάση αυτή, οι εισαγωγές όντως αυξήθηκαν για όλες αυτές τις κατηγορίες με την εξαίρεση της κατηγορίας 7. Ωστόσο, ακόμη και για αυτήν την τελευταία κατηγορία, οι εισαγωγές κατά την ΠΠΠ ήταν σημαντικά υψηλότερες από ό,τι κατά τα έτη 2013-2014. Επιπλέον, η Επιτροπή διεξήγαγε μία συνολική ανάλυση για όλα τα προϊόντα σιδήρου και χάλυβα και μεμονωμένα για καθεμία από τις τρεις οικογένειες προϊόντων που προσδιορίστηκαν και κατέληξε στο συμπέρασμα ότι οι εισαγωγές αυξήθηκαν συνολικά καθ' όλη την υπό ανάλυση περίοδο. Ως εκ τούτου, ο ισχυρισμός αυτός απορρίφθηκε.

(47) Αναλογικά, η Επιτροπή καταλήγει ότι υπήρξε αιφνίδια, απότομη και σημαντική αύξηση στις εισαγωγές τόσο σε απόλυτους όσο και σε σχετικούς όρους για το υπό αξιολόγηση εξεταζόμενο προϊόν. Το εν λόγω πόρισμα επιβεβαιώνεται επίσης από τα στοιχεία σε επίπεδο καθεμίας από τις τρεις υπό εξέταση οικογένειες προϊόντων.

4. ΑΠΡΟΒΛΕΠΤΕΣ ΕΞΕΛΙΞΕΙΣ

(48) Όπως λεπτομερώς εξηγείται στις αιτιολογικές σκέψεις 30 έως 36 του προσωρινού κανονισμού, η Επιτροπή είχε προκαταρκτικά καταλήξει ότι η προαναφερόμενη αύξηση στις εισαγωγές ορισμένων προϊόντων σιδήρου και χάλυβα στην Ένωση ήταν αποτέλεσμα απρόβλεπτων εξελίξεων που απέρρεαν από ορισμένους γενεσιουργούς παράγοντες και επιβαρυντικές ανισορροπίες στο παγκόσμιο εμπόριο του υπό εξέταση προϊόντος.

(49) Αυτοί οι παράγοντες αφορούσαν μια άνευ προηγουμένου πλεονάζουσα παραγωγική ικανότητα κατασκευής προϊόντων σιδήρου και χάλυβα, η οποία επιμένει παρά τον σημαντικό αριθμό των μέτρων που υιοθετήθηκαν παγκοσμίως, προκειμένου να μειωθεί, η οποία επιτείνεται από στρεβλωτικές επιδοτήσεις και οδήγησε σε μείωση των τιμών, σε αυξημένη χρήση περιοριστικών εμπορικών πρακτικών, σε μέσα εμπορικής άμυνας και στα μέτρα που έλαβαν οι ΗΠΑ σύμφωνα με το άρθρο 232 τον Μάρτιο του 2018.

(50) Αρκετά ενδιαφερόμενα μέρη ισχυρίστηκαν ότι οι απρόβλεπτες εξελίξεις θα πρέπει να παρουσιάζονται για κάθε κατηγορία προϊόντων. Η Επιτροπή διαφωνεί με αυτές τις απόψεις και θεωρεί ότι, δεδομένης της υψηλής αλληλεπίδρασης και αλληλοσύνδεσης μεταξύ των κατηγοριών προϊόντων όπως εξηγείται στο τμήμα 2.1, αρκεί η ανάδειξη της ύπαρξης των απρόβλεπτων εξελίξεων συνολικά. Ως εκ τούτου, ο εν λόγω ισχυρισμός απορρίφθηκε.

(51) Όσον αφορά την πλεονάζουσα παραγωγική ικανότητα, αρκετά ενδιαφερόμενα μέρη ισχυρίστηκαν ότι η εν λόγω πλεονάζουσα παραγωγική ικανότητα είναι ευρέως γνωστή και δεν θα μπορούσε να θεωρηθεί ως μία απρόβλεπτη εξέλιξη. Ισχυρίστηκαν επίσης ότι η Επιτροπή είχε προηγουμένως συνδέσει τη ζημία που υπέστη ο ενωσιακός κλάδος παραγωγής σε εισαγωγές που αποτελούν αντικείμενο ντάμπινγκ ή επιδοτήσεων και ότι δεν έχει εδραιωθεί η σύνδεση μεταξύ της αύξησης στις εισαγωγές και της απρόβλεπτης εξέλιξης της πλεονάζουσας παραγωγικής ικανότητας προϊόντων σιδήρου και χάλυβα. Υπό αυτήν την άποψη, θα πρέπει αρχικά να σημειωθεί, όπως προβλέπεται στο διάγραμμα 2.3 της έκθεσης προειδοποίησης του παγκόσμιου εμπορίου:

(52) Σε αυτό το πλαίσιο, θα πρέπει καταρχάς να σημειωθεί ότι, όπως προβλέπεται στο γράφημα 2.3 της έκθεσης του Global Trade Alert «Going Spare: Steel, Excess Capacity, and Protectionism» (19), η παγκόσμια πλεονάζουσα παραγωγική ικανότητα ακατέργαστου χάλυβα μειώθηκε από το 2009 έως το 2011, παρουσιάζοντας αντίθετη τάση την περίοδο 2011-2016. Εκτιμώντας ότι η συνολική πλεονάζουσα παραγωγική ικανότητα ακατέργαστου χάλυβα το 2011 ήταν ήδη πολύ υπέρτερη της συνολικής παραγωγής του εν λόγω έτους, ήταν αναμενόμενο ότι η συνολική πλεονάζουσα παραγωγική ικανότητα ακατέργαστου χάλυβα θα μειωνόταν ή τουλάχιστον θα παρέμενε σταθερή, προκειμένου να βελτιωθεί η χρησιμοποίηση της ικανότητας και η οικονομική αποδοτικότητα. Εντούτοις, η συνολική πλεονάζουσα παραγωγική ικανότητα ακατέργαστου χάλυβα εξακολούθησε, απρόσμενα, να αυξάνεται μετά το 2011, δημιουργώντας μια πρόσθετη παγκόσμια πλεονάζουσα ικανότητα, όπως επιβεβαιώθηκε από την Επιτροπή στην Ανακοίνωσή της: «Χάλυβας: Εξασφάλιση βιώσιμης απασχόλησης και ανάπτυξης στην Ευρώπη» (20). Δεδομένου του χρονικού πλαισίου των γεγονότων που περιγράφονται παραπάνω και ειδικότερα του γεγονότος ότι η πλεονάζουσα παραγωγική ικανότητα αυξήθηκε, όταν ήταν οικονομικά αναμενόμενο να μειωθεί, συνάγεται το συμπέρασμα ότι η πλεονάζουσα παραγωγική ικανότητα χάλυβα θα πρέπει να θεωρηθεί ως απρόβλεπτη εξέλιξη.

(53) Όσον αφορά την αιτιώδη συνάφεια που εδραιώθηκε σε προηγούμενες έρευνες που εξέτασαν τις αθέμιτες εμπορικές πρακτικές, γίνεται αναφορά στην προαναφερόμενη ανακοίνωση, η οποία προβλέπει ότι τέτοιες έρευνες αναγνωρίζονται ως «μέτρα που έχουν ως στόχο τον μετριασμό της πλεονάζουσας ικανότητας». Σε αυτήν τη βάση, είναι σαφές ότι η πλεονάζουσα ικανότητα είναι εγγενώς στενά συνδεδεμένη με τις εισαγωγές που είναι αντικείμενο ντάμπινγκ και επιδοτήσεων. Και όμως, στην έρευνα αντιντάμπινγκ και κατά των επιδοτήσεων, η πλεονάζουσα παραγωγική ικανότητα στον τομέα του χάλυβα δεν εξετάζεται ως απρόβλεπτη εξέλιξη, δεδομένου ότι αυτή η απαίτηση δεν παρουσιάζεται στην αξιολόγηση που διέπει την επιβολή των εν λόγω μέσων επανόρθωσης των εμπορικών συναλλαγών.

(54) Όσον αφορά τη σύνδεση μεταξύ της απρόβλεπτης εξέλιξης της πλεονάζουσας παραγωγικής ικανότητας και της αύξησης στις εισαγωγές, είναι σαφές ότι οι εξαγωγικοί παραγωγοί ενδιαφέρονται για τη μεγιστοποίηση της χρησιμοποίησης της ικανότητάς τους. Σε περιπτώσεις όπου διατίθεται πλεονασματική ικανότητα μετά την τροφοδότηση της εγχώριας αγοράς τους, θα αναζητήσουν άλλες επιχειρηματικές ευκαιρίες σε εξαγωγικές αγορές και συνεπώς προκαλούν αύξηση στους όγκους εισαγωγών σε αυτές τις αγορές. Ως εκ τούτου, οι προαναφερόμενοι ισχυρισμοί πρέπει να απορριφτούν.

(55) Όσον αφορά την αύξηση της έγκρισης περιοριστικών μέτρων για το εμπόριο, πολλά μέρη ισχυρίστηκαν ότι δεν μπορούσαν να αναγνωριστούν ως απρόβλεπτες εξελίξεις, καθώς αποτελούν αναγνωρισμένες εξαιρέσεις από τους γενικούς κανόνες του ΠΟΕ και ότι μειώθηκε ο αριθμός των μέτρων του μέσου εμπορικής άμυνας που επιβλήθηκαν το 2017. Ισχυρίστηκαν επίσης ότι η σύνδεση μεταξύ της αύξησης στις εισαγωγές και της απρόβλεπτης εξέλιξης των μέτρων που περιορίζουν το εμπόριο δεν είχε εδραιωθεί.

(56) H Επιτροπή διαφωνεί με τέτοιους ισχυρισμούς, όπως το γεγονός ότι οι δράσεις που περιορίζουν το εμπόριο λαμβάνονται εντός του πλαισίου των κανόνων του ΠΟΕ δεν συνεπάγεται ότι δεν μπορούν να θεωρηθούν ως απρόβλεπτες εξελίξεις. Η Επιτροπή δεν αμφισβητεί το δικαίωμα των χωρών να λαμβάνουν μέτρα αντιντάμπινγκ και κατά των επιδοτήσεων σύμφωνα με τους οικείους κανόνες του ΠΟΕ. Το ζήτημα που διακυβεύεται, ωστόσο, είναι ο άνευ προηγουμένου και αυξημένος αριθμός τέτοιων μέτρων που λαμβάνονται από τρίτες χώρες, ο οποίος δημιούργησε εκτροπή του εμπορίου που είχε ως αποτέλεσμα την αύξηση του εμπορίου στην ΕΕ. Υπενθυμίζεται ότι, στην αιτιολογική σκέψη (34) του προσωρινού κανονισμού, η Επιτροπή σημείωσε ότι, βάσει των στατιστικών στοιχείων του ΠΟΕ, ενώ είχαν δρομολογηθεί κατά μέσο όρο 77 έρευνες που αφορούν τον χάλυβα ανά έτος την περίοδο 2011-2013, αυτός ο μέσος όρος αυξήθηκε σε 117 κατά την περίοδο 2015-2016. Κανένα μέρος δεν αμφισβήτησε αυτά τα στοιχεία τα οποία υποδεικνύουν απρόβλεπτη εξέλιξη και οδηγούν στην αύξηση των εισαγωγών που διαπιστώθηκε παραπάνω. Ως εκ τούτου, οι ανωτέρω ισχυρισμοί απορρίφθηκαν.

(57) Όσον αφορά τα μέτρα που έλαβαν οι ΗΠΑ σύμφωνα με το άρθρο 232, αρκετά ενδιαφερόμενα μέρη ισχυρίστηκαν ότι αυτά τα μέτρα δεν μπορούν να θεωρηθούν απρόβλεπτη εξέλιξη που πυροδοτεί αύξηση στις εισαγωγές, καθώς επιβλήθηκαν μετά την περίοδο 2013-2017. Άλλα ενδιαφερόμενα μέρη υπέδειξαν ότι ακόμη και οι εισαγωγές που έλαβαν χώρα από τον Ιανουάριο του 2018 έως τον Μάρτιο του 2018 δεν πλήττονται από τα μέτρα που έλαβαν οι ΗΠΑ σύμφωνα με το άρθρο 232.

(58) Υπό αυτήν την άποψη, θα πρέπει αρχικά να σημειωθεί ότι ενώ τα μέτρα που έλαβαν οι ΗΠΑ σύμφωνα με το άρθρο 232 θεσπίστηκαν πραγματικά στις 8 Μαρτίου 2018, η έρευνα που οδήγησε στη θέσπισή τους είχε ήδη δρομολογηθεί τον Απρίλιο του 2017 και η έκθεση επί της βάσης της οποίας αποφασίστηκαν εκδόθηκε στις 11 Ιανουαρίου 2018. Ακόμη και εάν, ενδεχομένως, τα μέτρα που έλαβαν οι ΗΠΑ σύμφωνα με το άρθρο 232 δεν θα μπορούσαν να έχουν προκαλέσει οιονδήποτε αντίκτυπο στις εισαγωγές πριν τη θέσπισή τους, η απλή δρομολόγηση της έρευνας αναμφισβήτητα δημιούργησε αβεβαιότητα στην αγορά και προκάλεσε συνέπειες στις εμπορικές ροές χάλυβα. Εξάλλου, όπως περαιτέρω επιβεβαιώνεται ακολούθως, από τη θέσπιση των μέτρων που έλαβαν οι ΗΠΑ σύμφωνα με το άρθρο 232, η Επιτροπή θεώρησε ότι η εκτροπή του εμπορίου ήδη λάμβανε χώρα όσον αφορά ορισμένες κατηγορίες προϊόντων.

(59) Θα πρέπει επίσης να σημειωθεί, από την άποψη αυτή, ότι τα μέτρα που έλαβαν οι ΗΠΑ σύμφωνα με το άρθρο 232 έχουν επιταχύνει την αύξηση στις εισαγωγές με περαιτέρω προσθήκη ροών εκτροπής του εμπορίου στην προηγούμενη επικρατούσα αυξητική τάση. Όπως αναφέρεται στον πίνακα 14, οι διαθέσιμες στατιστικές καταδεικνύουν ότι, με την εξαίρεση του Απριλίου του 2018, οι μηνιαίες εισαγωγές χάλυβα στις ΗΠΑ εξελίχθηκαν συστηματικά χαμηλότερα σε σύγκριση με τον αντίστοιχο όγκο του 2017. Αυτό συμπίπτει με την αντίθετη αυξητική τάση στις εισαγωγές που παρατηρήθηκε στην Ένωση, όπου, όπως σημειώνεται στον πίνακα 12, οι μηνιαίοι όγκοι εισαγωγών βρίσκονταν συστηματικά σε υψηλότερο επίπεδο σε σύγκριση με το προηγούμενο έτος.

(60) Άλλα ενδιαφερόμενα μέρη υπέδειξαν ότι ο αντίκτυπος των μέτρων που έλαβαν οι ΗΠΑ σύμφωνα με το άρθρο 232 θα πρέπει να μην εκτιμηθεί ή να μην υπερεκτιμηθεί, καθώς αυτά λειτουργούν σε συνάρτηση με αποκλεισμούς πολλών προϊόντων. Στο ίδιο πλαίσιο, διατυπώθηκε ο ισχυρισμός ότι οι κορεάτικες εξαγωγές δεν αποτελούν θέμα, καθώς η Κορέα έχει διασφαλίσει επαρκή ποσόστωση όγκου εξαγωγών από τη διοίκηση των ΗΠΑ.

(61) Από την άποψη αυτή, θα πρέπει να σημειωθεί ότι μόνον η Αυστραλία είχε άνευ όρων εξαιρεθεί από τα μέτρα του άρθρου 232 και ότι οι εισαγωγές της στα υπό εξέταση προϊόντα αντιπροσώπευαν περίπου το 1 % των συνολικών εισαγωγών των ΗΠΑ το 2017 (21). Σε άλλες χώρες, όπως η Νότια Κορέα, η Αργεντινή και η Βραζιλία, χορηγήθηκε αδασμολόγητη ποσόστωση, αλλά δεν εξαιρέθηκαν από τα μέτρα. Όσον αφορά αυτές τις χώρες, θα πρέπει να σημειωθεί ότι ο μεγαλύτερος αριθμός των ποσοστώσεων ορίστηκε στο μηδέν και πολυάριθμες ποσοστώσεις εξαντλήθηκαν ήδη κατά την κατανομή τους (22). Στη βάση αυτή, θεωρείται ότι οι κατανεμημένες ποσοστώσεις δεν δίνουν εγγυήσεις ότι οι κατανεμημένες ποσοστώσεις θα είναι επαρκείς για να αποτρέπουν την εκτροπή του εμπορίου. Επιπλέον, στη βάση των διαθέσιμων στατιστικών στοιχείων, φαίνεται ότι αυτές οι τρεις χώρες αντιπροσώπευαν λιγότερο από το 20 % των συνολικών εισαγωγών 2017. Συνεπώς, οι σχετικοί ισχυρισμοί για τις ποσοστώσεις απορρίφθηκαν.

(62) Εκτιμώντας τα ανωτέρω, επιβεβαιώνεται ότι οι απρόβλεπτες εξελίξεις που περιγράφονται στην αιτιολογική σκέψη 49 έχουν οδηγήσει και θα οδηγήσουν περαιτέρω σε καθαρή αύξηση των εισαγωγών χάλυβα στην Ένωση.

5. ΚΙΝΔΥΝΟΣ ΠΡΟΚΛΗΣΗΣ ΣΟΒΑΡΗΣ ΖΗΜΙΑΣ

(63) Σύμφωνα με την προσέγγιση του συνολικού πεδίου κάλυψης των προϊόντων που ορίζεται στην παρούσα έρευνα, σε προσωρινό στάδιο, η ανάλυση της ζημίας επίσης διεξήχθη συνολικά. Περιστασιακά, ο προσωρινός κανονισμός επέδειξε ότι τα συμπεράσματα για τη ζημία στο πλαίσιο της συνολικής ανάλυσης επιβεβαιώθηκαν επίσης σε επίπεδο κατηγορίας προϊόντων με κάποια παραδείγματα.

(64) Παρομοίως, η αξιολόγηση της ζημίας στο οριστικό στάδιο διεξήχθη σε συνολική βάση, ήτοι για το υπό εξέταση προϊόν που τελεί υπό αξιολόγηση, και με τον τρόπο αυτό συμπεριέλαβε τις 26 κατηγορίες προϊόντων όπου η Επιτροπή διαπίστωσε αύξηση στις εισαγωγές. Ωστόσο, όπως και στις εξελίξεις των εισαγωγών, η Επιτροπή συμπλήρωσε την ανάλυσή της με μία αξιολόγηση για καθεμία από τις τρεις οικογένειες προϊόντων που αναφέρονται στην αιτιολογική σκέψη 21 ανωτέρω.

(65) H ανάλυση της ζημίας παρακάτω βασίζεται στις απαντήσεις στο ερωτηματολόγιο που υποβλήθηκαν από τον ενωσιακό κλάδο παραγωγής. Κατόπιν της παραλαβής περισσότερο επικαιροποιημένων πληροφοριών και της επαλήθευσης των στοιχείων, οι δείκτες ζημίας που περιγράφονται στο προσωρινό στάδιο επικαιροποιήθηκαν, κατά περίπτωση, προκειμένου να συμπεριλαμβάνουν τα πλέον πρόσφατα στοιχεία (του 2018).

5.1. Συνολική εξέλιξη της κατάστασης του ενωσιακού κλάδου παραγωγής χάλυβα

5.1.1. Κατανάλωση, εγχώριες αγορές και μερίδια αγοράς

(66) Η Επιτροπή διαπίστωσε την ενωσιακή κατανάλωση με την προσθήκη στις ενωσιακές πωλήσεις των παραγωγών της Ένωσης, των εισαγωγών από όλες τις χώρες, εξαιρουμένων των εισαγωγών από τα μέλη του ΕΟΧ και από ορισμένες χώρες με τις οποίες η Ένωση έχει υπογράψει συμφωνία οικονομικής εταιρικής σχέσης που είναι επί του παρόντος σε ισχύ (βλέπε αιτιολογική σκέψη 30 ανωτέρω).

(67) Στη βάση αυτή, η ενωσιακή κατανάλωση, οι πωλήσεις του ενωσιακού κλάδου παραγωγής και το αντίστοιχο μερίδιο αγοράς εξελίχθηκαν ως ακολούθως: Πίνακας 4 Ενωσιακή κατανάλωση, εγχώριες αγορές και μερίδιο αγοράς (000 τόνοι) 2013 2014 2015 2016 2017 Κατανάλωση (όλα) 148 455 155 730 160 742 166 375 169 350 δείκτης 2013 = 100 100 105 108 112 114 Εγχώριες πωλήσεις (όλα) 129 592 133 285 133 575 136 586 138 636 δείκτης 2013 = 100 100 103 103 105 107 Μερίδιο αγοράς (όλα) 87,3 % 85,6 % 83,1 % 82,1 % 81,9 % Πηγή: Στοιχεία της Eurostat και του κλάδου παραγωγής.

(68) Η συνολική κατανάλωση των οικείων 26 κατηγοριών προϊόντων αυξήθηκε σταθερά κατά την περίοδο 2013-2017, με συνολική αύξηση ύψους 14 %. Οι όγκοι πωλήσεων του ενωσιακού κλάδου παραγωγής αυξήθηκαν κατά την περίοδο αυτή σε πολύ μικρότερο βαθμό από την ενωσιακή κατανάλωση, ήτοι μόνον κατά 7 %. Το συνολικό μερίδιο αγοράς του ενωσιακού κλάδου παραγωγής, μειώθηκε, ως εκ τούτου, σταθερά κατά την περίοδο που εξετάστηκε, κατά 5,4 εκατοστιαίες μονάδες.

5.1.2. Παραγωγή, παραγωγική ικανότητα, ποσοστό χρησιμοποίησης της ικανότητας και αποθέματα

(69) Η παραγωγή, η παραγωγική ικανότητα, το ποσοστό χρησιμοποίησης της ικανότητας και τα αποθέματα παρουσίασαν την ακόλουθη εξέλιξη: Πίνακας 5 Παραγωγή, παραγωγική ικανότητα, χρησιμοποίηση της ικανότητας και αποθέματα (000 τόνοι) 2013 2014 2015 2016 2017 Παραγωγή (όλα) 243 945 249 855 248 763 249 204 254 925 δείκτης 2013 = 100 100 102 102 102 105 Παραγωγική ικανότητα (όλα) 337 010 334 545 332 427 333 179 335 358 δείκτης 2013 = 100 100 99 99 99 100 Χρησιμοποίηση παραγωγικής ικανότητας (όλα) 72 % 75 % 75 % 75 % 76 % Αποθέματα (όλα) 11 883 12 734 13 159 12 974 14 140 δείκτης 2013 = 100 100 107 111 109 119 Πηγή: Στοιχεία του κλάδου παραγωγής και απαντήσεις στο ερωτηματολόγιο.

(70) Ο όγκος παραγωγής για το υπό εξέταση προϊόν που τελεί υπό αξιολόγηση αυξήθηκε συνολικά κατά 5 % κατά την εξεταζόμενη περίοδο. Η παραγωγική ικανότητα παρέμεινε σταθερή και ως εκ τούτου η χρησιμοποίηση της παραγωγικής ικανότητας αυξήθηκε κατά 4 εκατοστιαίες μονάδες κατά την περίοδο 2013-2017. Τα αποθέματα που διατηρήθηκαν από τον συνεργαζόμενο ενωσιακό κλάδο παραγωγής αυξήθηκαν συνολικά κατά 19 % κατά την περίοδο 2013-2017.

5.1.3. Μοναδιαίες τιμές πώλησης, κερδοφορία και ταμειακές ροές

(71) Οι μοναδιαίες τιμές πώλησης, η κερδοφορία και οι ταμειακές ροές του ενωσιακού κλάδου παραγωγής παρουσίασαν την ακόλουθη εξέλιξη: Πίνακας 6 Μοναδιαίες τιμές πώλησης, κερδοφορία και ταμειακές ροές 2013 2014 2015 2016 2017 Μοναδιαίες τιμές πώλησης (ευρώ/τόνο) 693,6 673,4 636,6 591,0 697,7 δείκτης 2013 = 100 100 97 92 85 101 Κερδοφορία (% κύκλος εργασιών) -0,9 % 0,8 % 0,6 % 2,1 % 5,6 % Ταμειακή ροή (εκατομμύρια ευρώ) 3 721 4 975 6 461 5 508 6 201 δείκτης 2013 = 100 100 134 174 148 167 Πηγή: Απαντήσεις στο ερωτηματολόγιο.

(72) Τα επαληθευμένα και επικαιροποιημένα στοιχεία επιβεβαιώνουν την τάση που διαπιστώθηκε στον προσωρινό κανονισμό. Για όλα τα προϊόντα, υπήρξε σημαντική μείωση τιμών στην ενωσιακή αγορά έως το 2016. Έκτοτε, οι τιμές επανήλθαν στο επίπεδο που είχαν το 2013. Συνολικά, και παρά τη σημαντική πτώση στις τιμές, ο ενωσιακός κλάδος παραγωγής θα μπορούσε να μειώσει το κόστος παραγωγής του, προκειμένου να επιτύχει επίπεδο οριακού κέρδους το 2016 και να το αυξήσει σε περισσότερο βιώσιμο επίπεδο το 2017 (5,6 %). Οι συνολικές ταμειακές ροές του ενωσιακού κλάδου παραγωγής αυξήθηκαν κατά 60 % από το 2013 έως το 2017.

5.1.4. Απασχόληση

(73) Όσον αφορά την απασχόληση, ο ενωσιακός κλάδος παραγωγής απώλεσε 9 208 θέσεις εργασίας από το 2013 έως το 2017, που παρουσιάζονται στον ακόλουθο πίνακα. Πίνακας 7 Απασχόληση (ΙΠΑ) 2013 2014 2015 2016 2017 Απασχόληση (όλα) 225 607 220 429 218 010 217 460 216 399 δείκτης 2013 = 100 100 98 97 96 96 Πηγή: Στοιχεία του κλάδου παραγωγής και απαντήσεις στο ερωτηματολόγιο.

5.2. Ανάλυση της κατάστασης του ενωσιακού κλάδου παραγωγής χάλυβα για τις τρεις οικογένειες προϊόντων

5.2.1. Κατανάλωση, εγχώριες αγορές και μερίδια αγοράς

(74) Για καθεμία από τις τρεις οικογένειες προϊόντων, η κατανάλωση, οι εγχώριες αγορές και τα μερίδια αγοράς παρουσίασαν την ακόλουθη εξέλιξη: Πίνακας 8 Κατανάλωση. εγχώριες αγορές και μερίδια αγοράς ανά οικογένεια προϊόντων (000 τόνοι) 2013 2014 2015 2016 2017 Κατανάλωση (πλατέα) 87 679 90 729 95 598 98 749 98 124 δείκτης 2013 = 100 100 103 109 113 112 Κατανάλωση (επιμήκη) 50 829 53 333 54 160 55 890 57 921 δείκτης 2013 = 100 100 105 107 110 114 Κατανάλωση (σωλήνες) 9 947 11 667 10 985 11 735 13 305 δείκτης 2013 = 100 100 117 110 118 134 Εγχώριες πωλήσεις (πλατέα) 75 212 76 365 77 020 78 274 77 601 δείκτης 2013 = 100 100 102 102 104 103 Εγχώριες πωλήσεις (επιμήκη) 46 461 47 679 47 757 48 935 51 095 δείκτης 2013 = 100 100 103 103 105 110 Εγχώριες πωλήσεις (σωλήνες) 7 920 9 241 8 799 9 377 9 940 δείκτης 2013 = 100 100 117 111 118 126 Μερίδιο αγοράς (πλατέα) 86 % 84 % 81 % 79 % 79 % Μερίδιο αγοράς (επιμήκη) 91 % 89 % 88 % 88 % 88 % Μερίδιο αγοράς (σωλήνες) 80 % 79 % 80 % 80 % 75 % Πηγή: Στοιχεία της Eurostat και του κλάδου παραγωγής.

(75) Η κατανάλωση για τα πλατέα προϊόντα έφτασε στην κορυφή το 2016, έπειτα οριακά μειώθηκε το 2017 και σημείωσε συνολική αύξηση σε ποσοστό 12 %. Η κατανάλωση για τα επιμήκη προϊόντα και τους σωλήνες σημείωσε συνεχή αύξηση έως το τέλος του 2017 και απέφερε αντιστοίχως συνολική αύξηση σε ποσοστό 14 % και 34 %.

(76) Οι πωλήσεις για όλα τα προϊόντα σιδήρου και χάλυβα αυξήθηκαν συνολικά σε ποσοστό 7 % κατά την περίοδο 2013-2017. Κατά τη διάρκεια της ίδιας περιόδου παρόμοια αύξηση, αλλά μικρότερη από την αύξηση στην κατανάλωση, παρατηρήθηκε στο πλαίσιο των τριών οικογενειών προϊόντων: οι πωλήσεις για τους ενωσιακούς παραγωγούς του κλάδου πλατεών προϊόντων αυξήθηκε κατά 3 %, οι πωλήσεις επιμηκών προϊόντων κατά 10 % και οι πωλήσεις σωλήνων κατά 26 %.

(77) H τάση της συνολικής αγοράς του ενωσιακού κλάδου παραγωγής (μείον 5 εκατοστιαίες μονάδες) επιβεβαιώθηκε όταν αναλύθηκαν χωριστά τα πλατέα προϊόντα (μείον 7 εκατοστιαίες μονάδες), τα επιμήκη προϊόντα (μείον 3 εκατοστιαίες μονάδες) και οι σωλήνες (μείον 5 εκατοστιαίες μονάδες).

5.2.2. Παραγωγή, παραγωγική ικανότητα, ποσοστό χρησιμοποίησης της ικανότητας και αποθέματα

(78) Για καθεμία από τις τρεις οικογένειες προϊόντων, η παραγωγή, η παραγωγική ικανότητα, το ποσοστό χρησιμοποίησης της ικανότητας και τα αποθέματα είχαν την ακόλουθη εξέλιξη: Πίνακας 9 Παραγωγή, παραγωγική ικανότητα, ποσοστό χρησιμοποίησης της ικανότητας και αποθέματα ανά οικογένεια προϊόντων (χιλ. τόνοι) (000 τόνοι) 2013 2014 2015 2016 2017 Παραγωγή (πλατέα) 172 873 177 224 176 567 177 247 180 986 δείκτης 2013 = 100 100 103 102 103 105 Παραγωγή (επιμήκη) 59 082 59 535 60 079 59 706 60 572 δείκτης 2013 = 100 100 101 102 101 103 Παραγωγή (σωλήνες) 11 991 13 096 12 116 12 251 13 366 δείκτης 2013 = 100 100 109 101 102 111 Παραγωγική ικανότητα (πλατέα) 234 615 233 689 230 216 230 921 232 220 δείκτης 2013 = 100 100 100 98 98 99 Παραγωγική ικανότητα (επιμήκη) 80 833 78 244 79 455 79 736 81 806 δείκτης 2013 = 100 100 97 98 99 101 Παραγωγική ικανότητα (σωλήνες) 24 053 25 482 27 721 27 255 24 224 δείκτης 2013 = 100 100 106 115 113 101 Χρησιμοποίηση παραγωγικής ικανότητας (πλατέα) 74 % 76 % 77 % 77 % 78 % Χρησιμοποίηση παραγωγικής ικανότητας (επιμήκη) 73 % 76 % 76 % 75 % 74 % Χρησιμοποίηση παραγωγικής ικανότητας (σωλήνες) 50 % 51 % 44 % 45 % 55 % Αποθέματα (πλατέα) 7 573 8 171 8 386 8 098 8 623 δείκτης 2013 = 100 100 108 111 107 114 Αποθέματα (επιμήκη) 3 449 3 430 3 722 3 740 3 877 δείκτης 2013 = 100 100 99 108 108 112 Αποθέματα (σωλήνες) 861 1 132 1 050 1 137 1 639 δείκτης 2013 = 100 100 132 122 132 190 Πηγή: Στοιχεία του κλάδου παραγωγής και απαντήσεις στο ερωτηματολόγιο.

(79) Η εξέλιξη της παραγωγής απέκλινε για τις τρεις οικογένειες προϊόντων. Η παραγωγή αυξήθηκε κατά 5 % για τα πλατέα προϊόντα και κατά 3 % για τα επιμήκη προϊόντα, και μειώθηκε για τους σωλήνες κατά 11 % κατά τη διάρκεια ολόκληρης της υπό εξέταση περιόδου. Σε κάθε περίπτωση, η διακύμανση της παραγωγής μπορεί να θεωρηθεί ως λίαν σταθερή.

(80) Η συνολική παραγωγική ικανότητα παρέμεινε σταθερή. Η τάση αυτή επιβεβαιωνόταν σταθερά κατά την ανάλυση κάθε οικογένειας προϊόντων: για τα πλατέα προϊόντα (μείωση 1 %), τα επιμήκη προϊόντα (αύξηση 1 %) και τους σωλήνες (αύξηση 1 %) στην εξεταζόμενη περίοδο. Η χρησιμοποίηση της παραγωγικής ικανότητας αυξήθηκε συνολικά για κάθε οικογένεια προϊόντων (πλατέα προϊόντα συν 4 εκατοστιαίες μονάδες, επιμήκη προϊόντα συν 1 εκατοστιαία μονάδα και σωλήνες συν 5 εκατοστιαίες μονάδες).

(81) Τα αποθέματα για τα πλατέα και τα επιμήκη προϊόντα αυξήθηκαν σε παρόμοιο επίπεδο κατά την περίοδο 2013-2017, ενώ για τους σωλήνες σχεδόν διπλασιάστηκαν. Επομένως, τα επαληθευμένα και επικαιροποιημένα στοιχεία επιβεβαιώνουν την τάση που διαπιστώθηκε στον προσωρινό κανονισμό.

5.2.3. Μοναδιαίες τιμές πώλησης, κερδοφορία και ταμειακές ροές

(82) Για καθεμία από τις τρεις οικογένειες προϊόντων, η κατανάλωση, οι μοναδιαίες τιμές πώλησης, η κερδοφορία και οι ταμειακές ροές παρουσίασαν την ακόλουθη εξέλιξη: Πίνακας 10 Μοναδιαίες τιμές πώλησης, κερδοφορία και ταμειακές ροές ανά οικογένεια προϊόντων (ευρώ/τόνο) 2013 2014 2015 2016 2017 Μοναδιαίες τιμές πώλησης (ευρώ/τόνο, πλατέα) 711,3 689,3 659,8 612,8 744,3 δείκτης 2013 = 100 100 97 93 86 105 Μοναδιαίες τιμές πώλησης (ευρώ/τόνο, επιμήκη) 607,0 591,3 546,4 509,1 584,4 δείκτης 2013 = 100 100 97 90 84 96 Μοναδιαίες τιμές πώλησης (ευρώ/τόνο, σωλήνες) 1 093,9 1 063,5 1 013,9 913,2 949,3 δείκτης 2013 = 100 100 97 93 83 87 Κερδοφορία (% κύκλος εργασιών, πλατέα) – 1,9 % 0,2 % 0,5 % 2,5 % 7,7 % Κερδοφορία (% κύκλος εργασιών, επιμήκη) 0,7 % 2,1 % 1,7 % 2,1 % 3,1 % Κερδοφορία (% κύκλος εργασιών, σωλήνες) 1,3 % 0,4 % – 3,4 % – 1,2 % – 1,7 % Ταμειακή ροή (εκατομμύρια ευρώ, πλατέα) 2 309 3 997 5 209 4 235 5 177 δείκτης 2013 = 100 100 173 226 183 224 Ταμειακή ροή (εκατομμύρια ευρώ, επιμήκη) 820 1 156 1 534 1 473 1 159 δείκτης 2013 = 100 100 141 187 180 141 Ταμειακή ροή (εκατομμύρια ευρώ, σωλήνες) 592 – 178 – 283 – 200 – 135 δείκτης 2013 = 100 100 – 30 – 48 – 34 – 23 Πηγή: Απαντήσεις στο ερωτηματολόγιο.

(83) Οι τιμές πώλησης για τα πλατέα προϊόντα μειώθηκαν κατά 14 % έως το 2016 και στη συνέχεια ανέκαμψαν το 2017, φθάνοντας σε επίπεδο υψηλότερο του 2013 (+ 5 %). Οι μοναδιαίες τιμές πώλησης για τα επιμήκη προϊόντα και τους σωλήνες επίσης μειώθηκαν σημαντικά έως το 2016 (αντιστοίχως κατά 16 % και 17 %) και έπειτα σημείωσαν μικρή αύξηση ξανά το 2017. Συνολικά, οι τιμές για τα προϊόντα αυτά μειώθηκαν κατά 4 % και 13 % αντιστοίχως.

(84) Όσον αφορά την κερδοφορία, i) ο ενωσιακός κλάδος παραγωγής κατόρθωσε να επιτύχει οριακό επίπεδο κέρδους για τα πλατέα προϊόντα το 2016 (μετά τις ζημίες και την κατάσταση κάλυψης μόνον του κόστους κατά τα προηγούμενα έτη) και αύξησε την κερδοφορία του σε 7,7 % το 2017· ii) η κερδοφορία για τα επιμήκη προϊόντα έφτασε σε 2,1 % το 2014 και παρέμεινε περίπου στο ίδιο επίπεδο το 2017, όπου αυξήθηκε σε 3,1 %· iii) η κερδοφορία για τους σωλήνες μειώθηκε σημαντικά από το 2013 (1,3 %) σε – 3,4 % το 2015, και παρέμεινε αρνητική το 2016 και το 2017 (– 1,2 % και – 1,7 % αντιστοίχως).

(85) Η θέση ταμειακής ροής για τα πλατέα και επιμήκη προϊόντα βελτιώθηκε (αυξήθηκε κατά 124 % για τα πλατέα και σε πολύ χαμηλότερο ποσοστό για τα επιμήκη προϊόντα, δηλαδή μόνον κατά 41 %), ενώ για τους σωλήνες η ταμειακή ροή μειώθηκε σημαντικά, κατά 130 % το 2014, και παρέμεινε αρνητική έως το τέλος του 2017.

5.2.4. Απασχόληση

(86) Όσον αφορά την απασχόληση, οι παραγωγοί των πλατεών προϊόντων επλήγησαν ιδιαίτερα, καθώς απώλεσαν 8 600 θέσεις εργασίας κατά τη διάρκεια της εν λόγω περιόδου. Με όρους εκατοστιαίων ποσοστών, την πλέον σοβαρή κατάσταση αντιμετώπισε ο κλάδος παραγωγής σωλήνων, όπου οι απώλειες θέσεων εργασίας ανήλθε σε 12 % κατά την εξεταζόμενη περίοδο. Πίνακας 11 Απασχόληση ανά οικογένεια προϊόντων (ΙΠΑ) 2013 2014 2015 2016 2017 Απασχόληση (πλατέα) 134 720 129 256 127 743 126 300 126 124 δείκτης 2013 = 100 100 96 95 94 94 Απασχόληση (επιμήκη) 49 545 49 662 51 288 53 946 53 943 δείκτης 2013 = 100 100 100 104 109 109 Απασχόληση (σωλήνες) 41 342 41 511 38 978 37 214 36 333 δείκτης 2013 = 100 100 100 94 90 88 Πηγή: Στοιχεία του κλάδου παραγωγής και απαντήσεις στο ερωτηματολόγιο.

5.3. Συμπέρασμα σχετικά με την κατάσταση του ενωσιακού κλάδου παραγωγής και πλέον πρόσφατες εξελίξεις

(87) Η παραπάνω ανάλυση κατέδειξε ότι ο ενωσιακός κλάδος παραγωγής -τόσο συνολικά όσο και για καθεμία από τις τρεις οικογένειες προϊόντων- ήταν σε δύσκολη οικονομική κατάσταση έως το 2016, και μόνον μερικώς ανέκαμψε το 2017. Ο κλάδος παραγωγής βρίσκεται συνεπώς ακόμη σε ευαίσθητη και ευάλωτη θέση.

(88) Τον Σεπτέμβριο του 2018, η Επιτροπή ζήτησε από τις ενώσεις του ενωσιακού κλάδου παραγωγής να παρέχουν οικονομικά στοιχεία για το πρώτο τρίμηνο του 2018, προκειμένου να εξεταστεί ο τρόπος που αναπτύχθηκε η κατάσταση μετά την περίοδο έρευνας, η οποία αποτελούνταν από τα έτη 2013-2017.

(89) Οι πληροφορίες που απέκτησε η Επιτροπή δεν μπορούσαν να επαληθευτούν. Εξάλλου, δεδομένου ότι η Επιτροπή δεν διέθετε στοιχεία που να αντιστοιχούν στο πρώτο τρίμηνο του 2017 (οι πληροφορίες παρασχέθηκαν βάσει ολόκληρου του έτους 2017), η Επιτροπή δεν μπορούσε να εξάγει οιοδήποτε αξιόπιστο συμπέρασμα βάσει της κατάστασης της βιομηχανίας κατά τη διάρκεια του πρώτου τριμήνου του 2018. Ωστόσο, βάσει αυτών των δεδομένων του 2018, θα μπορούσε να επαληθευτεί η τάση του 2017, ήτοι η μερική ανάκαμψη της αγοράς. Θα πρέπει, εντούτοις, να σημειωθεί ότι, όπως σημειώνεται στον πίνακα 12 παρακάτω, οι μηνιαίες εισαγωγές εντός της Ένωσης άρχισαν να αυξάνονται κυρίως από τον Ιούνιο του 2018. Εξάλλου, οι τιμές του σιδήρου και του χάλυβα άρχισαν να ακολουθούν πτωτική τάση από το τρίτο τετράμηνο του 2018. Δεν είναι, συνεπώς εφικτό να παρατηρηθούν οι συνέπειες αυτών των εισαγωγών και η εξέλιξη των τιμών επί της κατάστασης της ενωσιακής βιομηχανίας κατά τη διάρκεια του πρώτου τριμήνου του 2018. Συνεπώς, τα πρόσφατα δεδομένα επιβεβαίωσαν την ευαίσθητη κατάσταση του ενωσιακού κλάδου παραγωγής και τον κίνδυνο ο οποίος τίθεται από την πλέον πρόσφατη αύξηση στις εισαγωγές.

5.4. Κίνδυνος πρόκλησης σοβαρής ζημίας

(90) Στον προσωρινό κανονισμό, η Επιτροπή κατέληξε στο συμπέρασμα ότι η κατάσταση του ενωσιακού κλάδου παραγωγής επιδεινώθηκε σημαντικά κατά την περίοδο 2013-2016 και εν μέρει ανέκαμψε το 2017. Ωστόσο, η Επιτροπή εκτίμησε ότι ο ενωσιακός κλάδος παραγωγής, παρά την προσωρινή βελτίωση, ήταν ακόμη σε ευάλωτη κατάσταση και υπό τον κίνδυνο σοβαρής ζημιάς εάν εξακολουθούσε η αυξανόμενη τάση στις εισαγωγές με τη συνακόλουθη ύφεση τιμών και την πτώση της κερδοφορίας κάτω από τα επίπεδα βιωσιμότητας.

(91) Αυτό το προσωρινό πόρισμα μπορεί επίσης να επιβεβαιωθεί σε τελικό στάδιο υπό το πρίσμα της προαναφερόμενης επικαιροποιημένης ανάλυσης της ανάπτυξης των δεικτών ζημίας τόσο συνολικά όσο και στο επίπεδο των τριών κατηγοριών προϊόντων (πλατέα προϊόντα, επιμήκη προϊόντα και σωλήνες).

(92) Οι επικαιροποιημένοι δείκτες ζημίας συμπεριλαμβάνουν τα στοιχεία των τριών κατηγοριών προϊόντων, τα οποία είχαν προηγουμένως εξαιρεθεί από το πεδίο κάλυψης στο προσωρινό στάδιο. Κατά περίπτωση, έχουν αναλυθεί τα πλέον πρόσφατα στοιχεία και αυτή η συνολική ανάλυση έχει επιβεβαιώσει τα βασικά πορίσματα που έχουν διατυπωθεί στο προσωρινό στάδιο.

(93) Στο προσωρινό στάδιο, κρίσιμο στοιχείο στην αξιολόγηση του κινδύνου ζημίας ήταν ότι η σημαντική αύξηση στις εισαγωγές που παρατηρήθηκε από το 2013 δεν θα σταματούσε, αλλά θα εξακολουθούσε την ανοδική της πορεία και θα έφτανε σε σημαντικά επίπεδα ζημίας ελλείψει διορθωτικών ενεργειών. Η αναμενόμενη τάση βρίσκεται ήδη καθ' οδόν όπως καταδεικνύει το πλέον ενημερωμένο σύνολο στοιχείων (βλέπε τμήμα 5.6 κατωτέρω).

5.5. Σχόλια που λήφθηκαν μετά τα προσωρινά μέτρα

(94) Αρκετά ενδιαφερόμενα μέρη υπέβαλαν το σχόλιο ότι ο ενωσιακός κλάδος παραγωγής δεν βρίσκεται σε ευάλωτη ή επισφαλή θέση, καθώς οι περισσότεροι δείκτες βελτιώθηκαν κατά τη διάρκεια της εξεταζόμενης περιόδου, για παράδειγμα όντως πέτυχε κερδοφορία 6,2 % το 2017 (όπως αναφέρεται στον προσωρινό κανονισμό) και οι τιμές πωλήσεων αυξήθηκαν κατά περίπου 20 % μεταξύ του 2016 και του 2017. Αναφέρθηκε εξίσου ότι η ίδια η Eurofer είχε ανακοινώσει ότι η προοπτική για τον ενωσιακό κλάδο παραγωγής είναι θετική. Ομοίως, τα μέρη αυτά επίσης ισχυρίστηκαν ότι το πρότυπο για την εδραίωση της σοβαρής ζημίας είναι πολύ υψηλό και πολύ υψηλότερο από το πρότυπο ουσιαστικής ζημίας στη συμφωνία αντιντάμπινγκ και τη συμφωνία ΕΑΜ, καθώς η σοβαρή ζημία πρέπει να είναι πέραν αμφιβολίας επικείμενη και στα πρόθυρα του να επέλθει.

(95) Στον προσωρινό κανονισμό, η Επιτροπή κατέληξε στο συμπέρασμα ότι ο ενωσιακός κλάδος παραγωγής ήταν σε ευάλωτη κατάσταση και σε ανάκαμψη από μία περίοδο, όπου η κατάσταση είχε σημαντικά επιδεινωθεί. Αυτή η ανάκαμψη αποδόθηκε, μεταξύ άλλων, στην αποτελεσματικότητα των διαφορετικών μέτρων εμπορικής άμυνας που έχουν εγκριθεί, ιδίως από το 2016 και μετά. Δεδομένου ότι η Επιτροπή δεν θα μπορούσε να θεμελιώσει την ύπαρξη σοβαρής ζημίας, εκτίμησε τον κίνδυνο αυτής. Στο πλαίσιο αυτό, η Επιτροπή επιβεβαίωσε ότι η συνεχιζόμενη προσωρινή αποκατάσταση θα μπορούσε να ανατραπεί γρήγορα, εάν λάμβανε χώρα μια περαιτέρω αύξηση εισαγωγών. Όπως διαπιστώθηκε ανωτέρω, μία τέτοια περαιτέρω αύξηση στις εισαγωγές ήταν πιθανόν να επιταθεί, ως αποτέλεσμα των μέτρων που έλαβαν οι ΗΠΑ σύμφωνα με το άρθρο 232. Η Επιτροπή, συνεπώς, κατέληξε στο συμπέρασμα ότι το γεγονός ότι η κατάσταση του ενωσιακού κλάδου παραγωγής το 2017 έδειξε βελτίωση σε σύγκριση με τα προηγούμενα έτη δεν απέτρεψε τα πορίσματα της ύπαρξης κινδύνου πρόκλησης σοβαρής ζημίας. Τα πορίσματα αυτά επιβεβαιώθηκαν στην ανωτέρω ανάλυση και ως εκ τούτου, ο ισχυρισμός αυτός απορρίπτεται.

(96) Όσον αφορά το επίπεδο κερδοφορίας του ενωσιακού κλάδου παραγωγής, αρκετά ενδιαφερόμενα μέρη ανέφεραν ότι, σε κάποιες υποθέσεις εμπορικής άμυνας στον τομέα του σιδήρου και χάλυβα, η Επιτροπή είχε εκτιμήσει ότι κέρδος σε ποσοστό 3 % με 7 % θα μπορούσε να θεωρηθεί επαρκές. Συνεπώς, η συνολική κερδοφορία του 6,2 %, όπως καθιερώθηκε προσωρινά, θα πρέπει να είναι επαρκής, προκειμένου να παραμείνει ο ενωσιακός κλάδος παραγωγής βιώσιμος και έντονα ανταγωνιστικός.

(97) Όπως εξηγείται στις αιτιολογικές σκέψεις 90 έως 93, πέραν του γεγονότος ότι το 2017 τα επίπεδα κερδοφορίας είχαν σημαντικά βελτιωθεί σε σχέση με προηγούμενα έτη (οπότε ο ενωσιακός κλάδος παραγωγής είτε σημείωσε ζημίες είτε κάλυψε μόνον το κόστος), η κατάσταση αυτή θα μπορούσε ταχέως να ανατραπεί εάν οι εισαγωγές συνέχιζαν την αύξησή τους (ή αυξάνονταν, ως συνέπεια, μεταξύ άλλων, των μέτρων που έλαβαν οι ΗΠΑ σύμφωνα με το άρθρο 232). Στην πραγματικότητα, σε κατάσταση κινδύνου πρόκλησης σοβαρής ζημίας, η ανάλυση πρέπει απαραιτήτως να περιλαμβάνει στοιχεία πρόληψης. Στο πλαίσιο αυτό, ο διαπιστωμένος κίνδυνος εκτροπής του εμπορίου θα αποτελούσε βασικό στοιχείο που θα επηρέαζε αρνητικά την τρέχουσα οικονομική κατάσταση του ενωσιακού κλάδου παραγωγής, εάν δεν εγκριθούν μέτρα. Κατά συνέπεια, τα επίπεδα κερδοφορίας που επιτεύχθηκαν από τον κλάδο της παραγωγής το 2017 δεν μπορούν να ληφθούν μεμονωμένα και δεν ακυρώνουν το πόρισμα κινδύνου πρόκλησης σοβαρής ζημίας. Ως εκ τούτου, ο ισχυρισμός απορρίπτεται.

5.6. Ανάλυση των στοιχείων μετά το 2017

(98) Στο πλαίσιο της ανάλυσης του κινδύνου πρόκλησης σοβαρής ζημίας, είναι απαραίτητη η διενέργεια μελλοντοστραφούς εξέτασης δεδομένου ότι, για την περίοδο που αναλύθηκε, η κατάσταση δεν θεωρήθηκε ως κατάσταση σοβαρής ζημίας. Ειδικότερα, το άρθρο 9 παράγραφος 2 του κανονισμού (EE) 2015/478 και το άρθρο 6 παράγραφος 3 του κανονισμού (EE) 2015/755 απαιτούν —σε περιπτώσεις κινδύνου πρόκλησης ζημίας— την εξέταση του ρυθμού αύξησης των εξαγωγών στην Ένωση και την πιθανότητα να χρησιμοποιηθεί η διαθέσιμη παραγωγική ικανότητα για την πραγματοποίηση εξαγωγών στην Ένωση.

(99) Ενώ ο ρυθμός αύξησης των εξαγωγών εξετάστηκε ήδη παραπάνω, η Επιτροπή έχει διενεργήσει μια περισσότερο ακριβή ανάλυση της πιθανότητας περαιτέρω αυξημένων εξαγωγών βάσει μίας ανάλυσης των πλέον πρόσφατων διαθέσιμων στοιχείων, ήτοι της περιόδου Ιανουάριος-Σεπτέμβριος 2018. Αυτό το επικαιροποιημένο σύνολο δεδομένων επέτρεψε στην Επιτροπή να επαληθεύσει τα πορίσματα που διατυπώθηκαν στο προσωρινό στάδιο, ιδίως όσον αφορά τις τάσεις εισαγωγών και τον κίνδυνο της εκτροπής του εμπορίου.

(100) Όπως δείχνουν τα στατιστικά στοιχεία στους παρακάτω πίνακες, η ανοδική τάση των εισαγωγών συνεχίστηκε και τα πρώτα σημάδια εκτροπής του εμπορίου έχουν ήδη παρατηρηθεί κατά τους μήνες που ακολούθησαν την έναρξη ισχύος των μέτρων του άρθρου 232 που έλαβαν οι ΗΠΑ, με τις εισαγωγές στις ΗΠΑ να μειώνονται σταδιακά και να αυξάνονται οι εισαγωγές στην Ένωση (23). Κατά την άποψη της Επιτροπής, για τους λόγους που αναπτύχθηκαν κατωτέρω, αυτή η αυξανόμενη τάση θα γίνει πιο έντονη στο μέλλον, εάν δεν υιοθετηθούν οριστικά μέτρα.

5.6.1. Εξέλιξη των εισαγωγών στην Ένωση

(101) Η περίοδος που αναλύθηκε για την εξέλιξη των εισαγωγών έχει επεκταθεί με την προσθήκη του πρώτου τριμήνου του 2018. Αυτή η επικαιροποιημένη ανάλυση καταδεικνύει ότι, συνολικά, οι εισαγωγές του προϊόντος που τελεί υπό αξιολόγηση έχουν περαιτέρω αυξηθεί σε ετήσια βάση. Η αύξηση των εισαγωγών κατά την περίοδο Ιούλιος 2017-Ιούνιος 2018 σε σύγκριση με την περίοδο Ιανουάριος 2017-Δεκέμβριος 2017 εξηγείται από το σχετικά υψηλό επίπεδο των εισαγωγών κατά το πρώτο εξάμηνο του 2018, όταν ο συνολικός όγκος των εισαγωγών των υπό αξιολόγηση προϊόντων ανήλθε σε 17,4 εκατομμύρια μετρικούς τόνους σε σύγκριση με 15,4 εκατομμύρια μετρικούς τόνους κατά το πρώτο εξάμηνο του 2017 και 14,5 εκατομμύρια μετρικούς τόνους κατά το δεύτερο εξάμηνο του 2017. Συνεπώς, αυτά τα πλέον πρόσφατα στοιχεία επαληθεύουν την αξιολόγηση της Επιτροπής σε προκαταρτικό στάδιο, δηλαδή ότι ήταν πιθανόν να αυξηθούν περαιτέρω οι εισαγωγές μετά το 2017.

(102) Τα μέτρα του άρθρου 232 που έλαβαν οι ΗΠΑ επιβλήθηκαν στις 8 Μαρτίου 2018. Ενδείκνυται, επομένως, να αξιολογείται ο όγκος των εισαγωγών το 2018 σε μηνιαία βάση και να συγκρίνεται με την ίδια περίοδο του προηγούμενου έτους (2017). Η σύγκριση αυτή αποδεικνύει ότι, για κάθε μήνα το 2018, οι όγκοι των εισαγωγών στην Ένωση το 2018 ήταν υψηλότεροι από τους όγκους των εισαγωγών το 2017. Οι διαφορές υπήρξαν ουσιαστικότερες τον Ιούνιο και τον Ιούλιο του 2018, λίγους μήνες μετά την επιβολή των μέτρων του άρθρου 232 που επέβαλαν οι ΗΠΑ. Τον Αύγουστο και τον Σεπτέμβριο του 2018, η αύξηση ήταν ακόμη σημαντική, αλλά λιγότερο έντονη σε σχέση με τους προηγούμενους δύο μήνες, ενδεχομένως ενόψει των προσωρινών μέτρων διασφάλισης που επιβλήθηκαν στις 18 Ιουλίου 2018.

(103) Αμφότερες οι αναλύσεις παρουσιάζουν μια σαφή τάση συνεχούς αύξησης στις εισαγωγές στην Ένωση και ως εκ τούτου επαληθεύουν την αξιολόγηση της Επιτροπής στο προκαταρκτικό στάδιο. Πίνακας 12 Μηνιαίες εισαγωγές στην Ένωση EE (000 τόνοι) Ιαν. Φεβ. Μαρ. Απρ. Μάιος Ιούν. Ιούλ. Αύγ. Σεπ. Εισαγωγές 2017 (όλα) 2 737 2 464 2 914 2 648 2 984 2 512 2 315 2 308 2 339 Εισαγωγές 2018 (όλα) 3 080 2 490 2 934 3 033 2 999 2 940 2 828 2 414 2 587 Αύξηση το 2018 από το 2017 + 13 % + 1 % + 1 % + 15 % + 1 % + 17 % + 22 % + 5 % + 11 % Πηγή: Eurostat.

5.6.2. Εξέλιξη των εισαγωγών στις ΗΠΑ

(104) Κατά τη διάρκεια των ακροάσεων που αναφέρονται στην αιτιολογική σκέψη 10, αρκετά ενδιαφερόμενα μέρη υποστήριξαν ότι οι τιμές εισαγωγών στις ΗΠΑ είχαν αυξηθεί απότομα μετά την επιβολή των μέτρων που έλαβαν οι ΗΠΑ σύμφωνα με το άρθρο 232, σε επίπεδο που θα επέτρεπε σε αυτές τις εταιρείες να έχουν κέρδος, παρά τον δασμό 25 %. Συνεπώς, δεδομένης της κατάστασης αυτής, δεν θα υπήρχε κανένα κίνητρο να ανακατευθύνουν τις πωλήσεις τους στις ΗΠΑ σε οιαδήποτε άλλη αγορά όπως η Ένωση. Διατυπώθηκε επίσης ο ισχυρισμός ότι, κατά συνέπεια, το επίπεδο των εισαγωγών στις ΗΠΑ σχεδόν δεν θίχτηκε από τα εν λόγω μέτρα.

(105) Η Επιτροπή συνέλεξε στατιστικά στοιχεία όσον αφορά τις εισαγωγές στις ΗΠΑ των προϊόντων που τελούν υπό αξιολόγηση το 2018 σε μηνιαία βάση: Πίνακας 13 Μηνιαίες εισαγωγές στις ΗΠΑ το 2018 Ιαν. Φεβ. Μαρ. Απρ. Μάιος Ιούν. Ιούλ. Αύγ. Σεπ. Εισαγωγές (όλα) (000 τόνοι) 2 087 1 800 2 218 2 585 2 192 1 666 1 969 1 848 1 689 δείκτης Ιαν 2018 = 100 100 86 106 124 105 80 94 89 81 Πηγή: Εθνικές στατιστικές των Η.Π.Α.

(106) Τα στοιχεία δείχνουν ότι οι εισαγωγές στις ΗΠΑ των 26 υπό αξιολόγηση προϊόντων μειώθηκαν σημαντικά, ιδίως μετά την επιβολή των μέτρων που έλαβαν οι ΗΠΑ σύμφωνα με το άρθρο 232. Τον Σεπτέμβριο του 2018, το επίπεδο των εισαγωγών ήταν 35 % κατώτερο του επιπέδου των εισαγωγών τον Απρίλιο του 2018. Συνολικά, η μείωση των εισαγωγών από τον Ιανουάριο έως τον Σεπτέμβριο του 2018 ήταν 19 %.

(107) Θα πρέπει επίσης να σημειωθεί ότι, το 2018, ένας μεγάλος αριθμός των Αμερικανών παραγωγών των προϊόντων που καλύπτονται από τα μέτρα που έλαβαν οι ΗΠΑ σύμφωνα με το άρθρο 232 έχουν ανακοινώσει σημαντικά σχέδια επέκτασης της παραγωγής (24). Εκτιμώντας ότι βραχυπρόθεσμα ενδέχεται να μην υπάρχουν ή να υπάρχουν περιορισμένες εναλλακτικές πηγές πέραν των εισαγόμενων προϊόντων, φαίνεται σαφές ότι μεσοπρόθεσμα ο κλάδος παραγωγής των ΗΠΑ ετοιμάζεται να προμηθεύσει την αγορά των ΗΠΑ σε πολύ μεγαλύτερη κλίμακα, εις βάρος των εισαγωγών. Κατά συνέπεια, η αγορά των ΗΠΑ δεν θα είναι πλέον σε θέση να απορροφήσει μία αυξημένη εγχώρια παραγωγή και το ίδιο επίπεδο εισαγωγών όπως και πριν. Κατά συνέπεια, οι παραγωγοί-εξαγωγείς θα πρέπει να αναζητήσουν εναλλακτικές αγορές και η ενωσιακή αγορά είναι επομένως, λόγω του μεγέθους της, η ιδανική εναλλακτική αγορά. Η τάση των αυξημένων εισαγωγών στην Ένωση, που οφείλεται εν μέρει στον αντίκτυπο των μέτρων που έλαβαν οι ΗΠΑ σύμφωνα με το άρθρο 232, έχει ήδη αρχίσει, όπως περιγράφεται στο σημείο 5.6.1 ανωτέρω. Η τάση αυτή θα είναι, επομένως, ακόμη πιο έντονη στο εγγύς μέλλον, εάν δεν ληφθούν μέτρα.

(108) Η Επιτροπή ανέλυσε επίσης τον όγκο των εισαγωγών στις ΗΠΑ το 2018, σε μηνιαία βάση, σε σύγκριση με την ίδια περίοδο το 2017.

(109) Ο πίνακας 14 επιβεβαιώνει την τάση που παρουσιάζεται στον πίνακα στην αιτιολογική σκέψη 105 ανωτέρω. Πίνακας 14 Μηνιαίες εισαγωγές στις ΗΠΑ ΗΠΑ (000 τόνοι) Ιαν. Φεβ. Μαρ. Απρ. Μάιος Ιούν. Ιούλ. Αύγ. Σεπ. Εισαγωγές 2017 (όλα) 2 088 1 893 2 284 2 259 2 345 2 684 2 614 2 220 2 259 Εισαγωγές 2018 (όλα) 2 087 1 800 2 218 2 585 2 192 1 666 1 969 1 848 1 689 Μείωση 2018 από το 2017 0 % – 5 % – 3 % 14 % – 7 % – 38 % – 25 % – 17 % – 25 % Πηγή: Εθνικές στατιστικές των Η.Π.Α. Ως εκ τούτου, οι εισαγωγές στις ΗΠΑ, ανεξάρτητα από το είδος της σύγκρισης που διενεργήθηκε, καταδεικνύουν με συνέπεια ότι υπήρξε μια σαφής και σταθερή τάση μείωσης των εισαγωγών στις ΗΠΑ. Αυτή η προοδευτική μείωση ήδη προκαλεί και θα δημιουργήσει περαιτέρω εκτροπή του εμπορίου που μπορεί να επιταχύνει την αύξηση της τάσης των εισαγωγών στην Ένωση.

5.7. Συμπέρασμα

(110) Ως εκ τούτου, ενόψει μίας ενημερωμένης ανάλυσης της κατάστασης του ενωσιακού κλάδου παραγωγής, μίας διεξοδικής ανάλυσης των σχολίων που λήφθηκαν μετά την κοινοποίηση των προσωρινών μέτρων και κατά τη διάρκεια των ακροάσεων, καθώς και μίας λεπτομερούς ανάλυσης των πιο πρόσφατων στατιστικών στοιχείων, η Επιτροπή κατέληξε στο συμπέρασμα ότι ο ενωσιακός κλάδος παραγωγής χάλυβα βρίσκεται σε κατάσταση κινδύνου πρόκλησης σοβαρής ζημίας για το υπό εξέταση προϊόν, συμπεριλαμβανομένων των 26 κατηγοριών προϊόντων που τελούν υπό αξιολόγηση. Κατά συνέπεια, οι αιτιολογικές σκέψεις 58 έως 69 του κανονισμού για την επιβολή προσωρινού δασμού επιβεβαιώνονται.

6. ΑΙΤΙΩΔΗΣ ΣΥΝΑΦΕΙΑ

(111) Στον προσωρινό κανονισμό, στις αιτιολογικές σκέψεις 70 έως 77 η Επιτροπή είχε συμπεράνει ότι υπήρχε αιτιώδης συνάφεια μεταξύ των αυξημένων εισαγωγών του υπό αξιολόγηση προϊόντος και της ευάλωτης κατάστασης και του κινδύνου πρόκλησης σοβαρής ζημίας για τον ενωσιακό κλάδο παραγωγής, καθώς τα προϊόντα σιδήρου και χάλυβα που παράγονται από τους παραγωγούς της Ένωσης είναι συνήθως ομοειδή ή ευθέως ανταγωνιστικά με τα υπό εξέταση προϊόντα σιδήρου και χάλυβα.

6.1. Σχόλια που λήφθηκαν μετά τα προσωρινά μέτρα

(112) Αρκετά ενδιαφερόμενα μέρη υπέβαλαν το σχόλιο ότι δεν υπήρχε αιτιώδης συνάφεια μεταξύ της αύξησης των εισαγωγών και της κατάστασης του ενωσιακού κλάδου παραγωγής, καθώς η αύξηση των εισαγωγών κατά την εξεταζόμενη περίοδο θεωρείται ότι συνοδευόταν με την αύξηση της κερδοφορίας και της παραγωγής και των όγκων πωλήσεων.

(113) Προκαταρκτικά, η Επιτροπή επιθυμεί να διευκρινίσει ότι έχει διαπιστώσει κίνδυνο πρόκλησης σοβαρής ζημίας εάν οι εισαγωγές συνεχίζουν να αυξάνονται. Δεν έχει διαπιστώσει ζημία κατά τη διάρκεια της έρευνας λόγω της αύξησης των εισαγωγών κατά την εξεταζόμενη περίοδοι.

(114) Στην ουσία, όσον αφορά αυτόν τον ισχυρισμό, είναι σημαντικό να τονιστεί ότι ο ενωσιακός κλάδος παραγωγής όντως πέτυχε επικερδή επίπεδα παραγωγής κατά το έτος 2017, τα οποία ήταν σαφώς υψηλότερα από αυτά που πέτυχε σε όλα τα άλλα έτη της υπό εξέταση περιόδου, όταν ήταν κοντά σε οριακά επίπεδα κέρδους. Ωστόσο, συνολικά, η μεγαλύτερη αύξηση των εισαγωγών κατά την περίοδο αυτή σημειώθηκε στο διάστημα 2014-2015 (βλέπε πίνακα 2 ανωτέρω) και η παράλληλη πτώση της κερδοφορίας που σημειώθηκε κατά την ίδια περίοδο (κάτω από 0,8 % έως 0,6 %, βλέπε πίνακα 6 ανωτέρω) καταδεικνύει ότι υπάρχει αναντίρρητη σύνδεση μεταξύ της αύξησης των εισαγωγών και της κατάστασης του ενωσιακού κλάδου παραγωγής. Εξάλλου, όπως εξηγείται στην αιτιολογική σκέψη 45 του προσωρινού κανονισμού, η κερδοφορία που επετεύχθη το 2017 θα πρέπει να θεωρείται ως προσωρινή υπό τις παρούσες συνθήκες της συνεχώς αυξανόμενης τάσης εισαγωγών και των εξαιρετικά ευνοϊκών τιμών πώλησης στην αγορά κατά την εν λόγω περίοδο. Εντούτοις, το επίπεδο κέρδους 5,6 % είναι χαμηλό σε αυτόν τον κλάδο παραγωγής που χαρακτηρίζεται από την ένταση κεφαλαίου. Είναι, στην πραγματικότητα, κάτω από το επίπεδο του ελάχιστου ρυθμιζόμενου επιπέδου του κέρδους-στόχου, για όλους τους βιομηχανικούς κλάδους, στις έρευνες εμπορικής άμυνας που διενεργούνται από την Επιτροπή (25). Συνεπώς, η Επιτροπή θεώρησε ότι ο ενωσιακός κλάδος παραγωγής θα βρεθεί σε ευάλωτη και κρίσιμη κατάσταση, εάν οι εισαγωγές συνεχίσουν να αυξάνονται. Επομένως, ο ισχυρισμός αυτός απορρίπτεται.

(115) Αρκετά ενδιαφερόμενα μέρη υποστήριξαν ότι, σε προηγούμενες έρευνες αντιντάμπινγκ και κατά των επιδοτήσεων όσον αφορά τα ίδια προϊόντα, η Επιτροπή είχε υποστηρίξει ότι ήταν οι εικαζόμενες πρακτικές ντάμπινγκ ή επιδοτήσεων – και όχι μια απλή αύξηση των εισαγωγών – που είχαν προκαλέσει ύφεση των τιμών και ζημία. Σύμφωνα με αυτά τα ενδιαφερόμενα μέρη, οι εισαγωγές που αποτελούν αντικείμενο ντάμπινγκ ή επιδοτήσεων έχουν ήδη αντιμετωπιστεί με επιτυχία μέσω της έγκρισης μέτρων αντιντάμπινγκ και κατά των επιδοτήσεων που σήμαιναν την περάτωση των εν λόγω ερευνών και ότι γι' αυτόν το λόγο δεν θα πρέπει τώρα να ισχυρίζεται η Επιτροπή ότι η ίδια ζημία προκλήθηκε από κάτι άλλο, δηλαδή από τις αυξημένες εισαγωγές.

(116) Όσον αφορά τον ισχυρισμό αυτό, είναι σημαντικό να τονιστεί ότι τα μέτρα αντιντάμπινγκ και κατά των επιδοτήσεων δεν ακολουθούν την ίδια λογική με τα μέτρα διασφάλισης. Έχουν, στην πραγματικότητα, διαφορετικούς στόχους. Για να αναφερθούν ορισμένες από τις πιο αξιοσημείωτες και συναφείς διαφορές, τόσο τα μέτρα αντιντάμπινγκ όσο και τα μέτρα κατά των επιδοτήσεων αφορούν συγκεκριμένα ένα περιορισμένο πεδίο κάλυψης του προϊόντος και αντιμετωπίζουν το ζήτημα του αθέμιτου ανταγωνισμού, μέσω πρακτικών ντάμπινγκ ή επιδοτήσεων, όσον αφορά τις εισαγωγές από μια συγκεκριμένη καταγωγή (χώρα), ενώ κατά κανόνα εφαρμόζονται για πέντε έτη, με δυνατότητα παράτασης της εν λόγω περιόδου, εάν πληρούνται ορισμένες προϋποθέσεις. Αντιθέτως, τα μέτρα διασφάλισης αντιμετωπίζουν τη συνολική αύξηση στις εισαγωγές, χωρίς διάκριση ως προς τον χαρακτήρα του ανταγωνισμού ή την καταγωγή (δηλαδή δεν εφαρμόζονται ιδιαζόντως, «sui generis», σε έναν ειδικό τύπο εισαγωγών) και υπό κανονικές συνθήκες είναι περιορισμένης διάρκειας. Εξάλλου και ειδικότερα, τα μέτρα αντιντάμπινγκ και κατά των επιδοτήσεων που αναφέρονται μέσω αυτού του ισχυρισμού αφορούν μόνον λίγες κατηγορίες προϊόντων που καλύπτονται από την τρέχουσα έρευνα και μόνον από ορισμένες καταγωγές. Παρά τα εν λόγω μέτρα, η Επιτροπή, εντούτοις, διαπίστωσε μία σημαντική, αιφνίδια και απότομη συνολική αύξηση στις εισαγωγές και διαπίστωσε έναν σχετικό κίνδυνο ζημίας. Επομένως, ο εν λόγω ισχυρισμός απορρίπτεται.

(117) Αρκετά ενδιαφερόμενα μέρη ισχυρίστηκαν ότι η Επιτροπή δεν είχε διενεργήσει ανάλυση μη καταλογισμού για την αντιμετώπιση των άλλων παραγόντων, οι οποίοι μπορεί να έχουν προκαλέσει τη ζημία, ιδίως όσον αφορά το κόστος ανάπτυξης της πρώτης ύλης, τη μειωμένη εξαγωγική επίδοση και τις εισαγωγές που πραγματοποιήθηκαν από τους παραγωγούς της Ένωσης. Η Επιτροπή επιθυμεί να διευκρινίσει ότι, όντως, σε προκαταρτικό στάδιο δεν έχει εκτιμήσει όλους τους παράγοντες που μπορούν να συνεισφέρουν στη σοβαρή ζημία, την οποία ο ενωσιακός κλάδος παραγωγής θα υποστεί εάν δεν ληφθούν μέτρα, καθώς λόγω των κρίσιμων περιστάσεων, είναι απαραίτητο, χωρίς καθυστέρηση, να εγκριθούν και να επιβληθούν προσωρινά μέτρα. Μετά την επιβολή προσωρινών μέτρων, η Επιτροπή εκτίμησε τον αντίκτυπο αυτών των τριών παραγόντων στην κατάσταση του ενωσιακού κλάδου παραγωγής και, συνεπώς, την πιθανή τους συνεισφορά στον κίνδυνο πρόκλησης σοβαρής ζημίας.

(118) Όσον αφορά την εξέλιξη του κόστους πρώτων υλών, ορισμένα μέρη γενικώς παρατήρησαν ότι η Επιτροπή θα πρέπει να εξετάσει αυτό το στοιχείο, ενώ ένα ενδιαφερόμενο μέρος ισχυρίστηκε ότι η πιθανολογούμενη κατάσταση της αγοράς, που συνδέεται με φθηνότερες πρώτες ύλες παγκοσμίως, έχει προκαλέσει τις δυσκολίες που «ισχυρίζεται» η Επιτροπή.

(119) Τα στοιχεία που παρείχε ο ενωσιακός κλάδος παραγωγής καταδεικνύουν ότι το κόστος παραγωγής για το υπό εξέταση προϊόν παρουσίασε την ακόλουθη εξέλιξη: Πίνακας 15 Κόστος παραγωγής 2013 2014 2015 2016 2017 Κόστος παραγωγής (ευρώ ανά τόνο) 700 668 633 579 661 δείκτης 2013 = 100 100 95 90 83 94 Πηγή: Απαντήσεις στο ερωτηματολόγιο.

(120) Η παραπάνω τάση είναι παρόμοια με τις τιμές πωλήσεων, όπως περιγράφονται στην αιτιολογική σκέψη 5.1.3 ανωτέρω, με την εξαίρεση του 2017 όπου, όπως εξηγήθηκε, οι τιμές πωλήσεων ήταν εξαιρετικά ευνοϊκές σε σύγκριση με το κόστος, γεγονός που οδήγησε σε σχετικά υψηλή κερδοφορία (εντούτοις ακόμη κάτω από το επίπεδο του κέρδους-στόχου). Αυτή η τάση δεν αποκαλύπτει κάποια ιδιαίτερη σύνδεση μεταξύ του κόστους των πρώτων υλών και της εξέλιξης της κερδοφορίας, παρά μόνον ότι το έτος όπου το κέρδος του ενωσιακού κλάδου παραγωγής μειώθηκε εντονότερα σε σύγκριση με το προηγούμενο έτος, δηλαδή το 2015 (κατώτερο κατά 25 %), το κόστος παραγωγής του κλάδου μειώθηκε σημαντικά. Δεν υπάρχει συνεπώς λόγος να συναχθεί το συμπέρασμα ότι η εξέλιξη των τιμών των πρώτων υλών, είτε ανοδικά είτε καθοδικά, ενέχει κίνδυνο πρόκλησης ζημίας. Επομένως, ο ισχυρισμός αυτός απορρίφθηκε.

(121) Τα ενδιαφερόμενα μέρη επίσης ισχυρίστηκαν ότι η εξαγωγική επίδοση του ενωσιακού κλάδου παραγωγής έφθινε. Βάσισαν τους ισχυρισμούς τους στις δηλώσεις της Eurofer, καθώς και στην υπόθεση ή την πιθανότητα να μη μειωθούν οι εξαγωγές στις ΗΠΑ και στην Τουρκία ενόψει των μέτρων που έλαβαν οι ΗΠΑ σύμφωνα με το άρθρο 232 και της τουρκικής έρευνας διασφάλισης.

(122) Η ανάλυση της εξαγωγικής επίδοσης του ενωσιακού κλάδου παραγωγής όσον αφορά το υπό εξέταση προϊόν έχει βασιστεί στα στοιχεία της Eurostat: Πίνακας 16 Εξαγωγές του ενωσιακού κλάδου παραγωγής 2013 2014 2015 2016 2017 Όγκος εξαγωγών (000 τόνοι) 31 181 31 599 29 449 27 578 27 603 δείκτης 2013 = 100 100 101 94 88 89 Τιμές εξαγωγής (ευρώ ανά τόνο) 962 931 934 850 953 δείκτης 2013 = 100 100 97 97 88 99 Πηγή: Eurostat.

(123) Ο παραπάνω πίνακας καταδεικνύει δύο πράγματα. Πρώτον, οι όγκοι που εξάγονται από τον ενωσιακό κλάδο παραγωγής καθ' όλη τη διάρκεια της υπό εξέτασης περιόδου είναι σχετικά μικροί σε σύγκριση με τους όγκους που πωλήθηκαν στην ενωσιακή αγορά -αντιπροσωπεύουν, σε συνάρτηση με το έτος, το 17 %-19 % των όγκων πωλήσεων μόνον του ενωσιακού κλάδου παραγωγής. Δεύτερον, η εξέλιξη των τιμών εξαγωγής ήταν μάλλον σταθερή κατά την εξεταζόμενη περίοδο, με εξαίρεση το 2016, όταν οι τιμές εξαγωγής ήταν συνολικά σημαντικά χαμηλότερες απ' ό,τι τα άλλα έτη (το κόστος παραγωγής ήταν επίσης χαμηλό το 2016). Με βάση τον όγκο των εξαγωγικών πωλήσεων, την ανάπτυξη των όγκων αυτών κατά την εξεταζόμενη περίοδο και τις τιμές των εξαγωγικών πωλήσεων, η Επιτροπή δεν διαπίστωσε κανέναν λόγο να θεωρήσει ότι οι επιδόσεις των εξαγωγικών πωλήσεων του ενωσιακού κλάδου παραγωγής αποτελούν μείζονα κίνδυνο πρόκλησης σοβαρής ζημίας για τον ενωσιακό κλάδο παραγωγής.

(124) Όσον αφορά τον ρόλο των εισαγωγών που πραγματοποιούν οι παραγωγοί της Ένωσης ή οι σχετικοί έμποροι/διανομείς, όπως περιγράφεται στην αιτιολογική σκέψη 44 ανωτέρω, οι εισαγωγές αυτές ήταν οριακές και σχετικά σταθερές κατά την εξεταζόμενη περίοδο, που αντιπροσωπεύει 0,3 % έως 0,7 % των συνολικών εισαγωγών, ανάλογα με το έτος. Οι εισαγωγές αυτές δεν έχουν επηρεάσει τις εισαγωγικές τάσεις, και επομένως ο ισχυρισμός απορρίφθηκε.

(125) Αρκετά ενδιαφερόμενα μέρη ισχυρίστηκαν ότι η Επιτροπή δεν είχε αξιολογήσει τους όρους ανταγωνισμού μεταξύ των εισαγόμενων προϊόντων και των εγχώριων προϊόντων, καθώς, κατά τον ισχυρισμό, παρέβλεψε το εύρος και την ετερογένεια των διαφορετικών κατηγοριών προϊόντων που καλύπτονται από την έρευνα και συνήγαγε συμπεράσματα μόνον για όλες τις κατηγορίες προϊόντων συνολικά. Ομοίως, ορισμένα ενδιαφερόμενα μέρη ισχυρίστηκαν ότι, για καθεμία από τις κατηγορίες προϊόντων, η Επιτροπή θα έπρεπε να είχε διενεργήσει χωριστή ανάλυση αιτιώδους συνάφειας.

(126) Όπως εξηγείται στο τμήμα 2.1, η Επιτροπή θεώρησε ότι, ενόψει του υψηλού βαθμού αλληλεπίδρασης μεταξύ των κατηγοριών προϊόντων που συνιστούν το υπό εξέταση προϊόν, το εισαγόμενο προϊόν και το ενωσιακό προϊόν είναι «ομοειδή ή ευθέως ανταγωνιστικά». Η αναγνώριση ότι δικαιολογείται συνολική ανάλυση δεδομένων των έντονων αλληλεπιδράσεων μεταξύ όλων των κατηγοριών προϊόντων που υπόκεινται στην έρευνα, συνεπάγεται, επίσης, ότι ο καταλληλότερος τρόπος για τη διενέργεια της ανάλυσης της αιτιώδους συνάφειας είναι μέσω της προσθήκης των τριών οικογενειών προϊόντων που εντοπίστηκαν σε ορισμένα μέρη της συνολικής ανάλυσης. Ως εκ τούτου απορρίφθηκε ο εν λόγω ισχυρισμός.

6.2. Συμπέρασμα

(127) H ανάλυση της σωρευτικής κατανομής των άλλων παραγόντων στις αιτιολογικές σκέψεις 79 και 80 στον προσωρινό κανονισμό και στο σημείο 6.1 ανωτέρω κατέδειξε ότι οι λοιποί παράγοντες, τόσο χωριστά όσο και όταν συνεκτιμώνται, δεν μετρίασαν την αιτιώδη συνάφεια μεταξύ της αύξησης στις εισαγωγές και του κινδύνου σοβαρής ζημίας στον ενωσιακό κλάδο παραγωγής. Ελλείψει άλλων παρατηρήσεων, επιβεβαιώνονται οι αιτιολογικές σκέψεις 70 έως 81 του προσωρινού κανονισμού.

7. ΣΥΜΦΕΡΟΝ ΤΗΣ ΕΝΩΣΗΣ

(128) Ο σκοπός των μέτρων διασφάλισης είναι να επανορθώσουν ή να αποτρέψουν τη σοβαρή ζημία που έχει προκληθεί ως συνέπεια των αυξημένων εισαγωγών. Σύμφωνα με το άρθρο 16 του κανονισμού 2015/478, η Επιτροπή έχει επίσης εξετάσει κατά πόσον υφίστανται επιτακτικοί οικονομικοί λόγοι που να οδηγούν στο συμπέρασμα πως η επιβολή μέτρων δεν είναι υπέρ του ενωσιακού συμφέροντος.

(129) Για τον σκοπό αυτό, ο αντίκτυπος των πιθανών μέτρων σε όλους τους ενωσιακούς παραγωγούς, εισαγωγείς και χρήστες του υπό εξέταση προϊόντος και οι πιθανές επιπτώσεις λήψης ή μη λήψης των μέτρων εκτιμήθηκε βάσει των διαθέσιμων τεκμηρίων. Κατά περίπτωση, η Επιτροπή επινόησε έναν μηχανισμό ο οποίος θα απέτρεπε την πρόκληση σοβαρής ζημίας, ενώ θα επέτρεπε τις παραδοσιακές εμπορικές ροές με τρόπο συμβατό με τη συνεχιζόμενη ανταγωνιστική λειτουργία της αγοράς χάλυβα.

7.1. Συμφέρον του ενωσιακού κλάδου παραγωγής

(130) Διατυπώθηκε προσωρινά το συμπέρασμα ότι η επιβολή μέτρων διασφάλισης θα ήταν προς το συμφέρον των ενωσιακών παραγωγών, καθώς θα απέτρεπε οιαδήποτε σοβαρή ζημιά που θα προκαλούνταν από περαιτέρω και σημαντική αύξηση των εισαγωγών. Μετά την επιβολή των προσωρινών μέτρων, η Επιτροπή δεν έλαβε οιαδήποτε σχόλια από τον ενωσιακό κλάδο παραγωγής που να αντιτίθενται σε αυτήν την άποψη. Συνεπώς, επικυρώθηκαν τα προσωρινά συμπεράσματα.

7.2. Τα συμφέροντα των εισαγωγέων και των χρηστών της Ένωσης

(131) Η Επιτροπή έστειλε ερωτηματολόγια σε γνωστούς εισαγωγείς και χρήστες με σκοπό την αξιολόγηση του συμφέροντός τους.

(132) Η Επιτροπή έλαβε 61 απαντήσεις από εισαγωγείς και 70 απαντήσεις από χρήστες διαφορετικούς από εκείνους που αφορούν τους εισαγωγείς. Οι εισαγωγείς και οι χρήστες γνωστοποίησαν επίσης τις απόψεις τους τόσο προφορικώς όσο και γραπτώς.

(133) Ορισμένοι εισαγωγείς και χρήστες της Ένωσης ισχυρίστηκαν ότι η επιβολή των μέτρων διασφάλισης δεν θα ήταν προς το συμφέρον της Ένωσης, διότι θα αύξανε τις τιμές εισαγωγής και θα περιόριζε τον ανταγωνισμό στην ενωσιακή αγορά. Επίσης ισχυρίστηκαν ότι η επιβολή των μέτρων θα οδηγήσει σε ελλείψεις προμηθειών δεδομένου ότι, όπως ισχυρίζονται, ο ενωσιακός κλάδος παραγωγής δεν παράγει όλους τους τύπους προϊόντων σιδήρου και χάλυβα ή δεν παράγει τα προϊόντα σε επαρκείς ποσότητες ώστε να τροφοδοτείται η ενωσιακή ζήτηση. Αυτό, κατά τους ισχυρισμούς τους, επιτείνεται περαιτέρω από το γεγονός ότι η διαθεσιμότητα ορισμένων προϊόντων στην Ένωση είναι περιορισμένη, καθώς υπόκεινται σε μέτρα αντιντάμπινγκ και κατά των επιδοτήσεων.

(134) Μετά την επιβολή των προσωρινών μέτρων, ορισμένοι χρήστες και εισαγωγείς της Ένωσης προέβαλαν το επιχείρημα ότι, εάν θα πρέπει να ληφθούν οριστικά μέτρα, θα πρέπει να εκτιμηθούν τα ακόλουθα στοιχεία: — το επίπεδο ποσόστωσης που καθορίζεται με βάση τον μέσο όρο των τριών τελευταίων ετών θα πρέπει να αυξηθεί κατά 10 %, όπως έγινε για τα μέτρα διασφάλισης χάλυβα της Ένωσης το 2002, προκειμένου να προσαρμοστεί η πιθανή αύξηση της ζήτησης στους κατάντη τομείς· — κάθε ποσόστωση θα πρέπει να κατανέμεται σε κάθε συγκεκριμένη προμηθεύτρια χώρα αντί της κατανομής βάσει της αρχής της προτεραιότητας («first-come-first-serve»), προκειμένου να διατηρούνται οι παραδοσιακές εμπορικές ροές και να αποφεύγεται η δυνατότητα ορισμένων προμηθευτριών χωρών να μπορούν να επωφελούνται από τη γεωγραφική τους θέση ή τις εξαγωγικές τους ικανότητες για να χρησιμοποιούν γρήγορα την ποσόστωση και να παραγκωνίζουν άλλες παραδοσιακές προμηθεύτριες χώρες· — η οικονομική βεβαιότητα θα πρέπει να διασφαλίζεται μέσω της θέσπισης ενός συστήματος ποσοστώσεων βάσει των αδειών. Αυτό θα διασφαλίσει τη συνέχιση της τροφοδοσίας και θα εγγυηθεί ότι οι αποστολές διέρχονται την αδασμολόγητη ποσόστωση τη στιγμή που αφήνουν τη χώρα εξαγωγής. Εναλλακτικά, προβλήθηκε ο ισχυρισμός ότι η ετήσια ποσόστωση πρέπει να καθοριστεί σε τριμηνιαία βάση, προκειμένου να αποφευχθούν οι μαζικές εισαγωγές στην αρχή του έτους, γεγονός που θα ήταν επιζήμιο για τους χρήστες που δεν είναι σε θέση να δημιουργήσουν αποθέματα και πρέπει να εφοδιάζονται σε σταθερή βάση καθ' όλη τη διάρκεια του έτους. — Ορισμένοι τύποι προϊόντων θα πρέπει να υπόκεινται σε χωριστές ποσοστώσεις λόγω των ιδιαιτεροτήτων τους σε σύγκριση με άλλους τύπους προϊόντων που εμπίπτουν εντός της ίδιας κατηγορίας. Για τα προϊόντα αυτά, οι ποσοστώσεις θα πρέπει να αυξάνονται περαιτέρω ανά τακτά χρονικά διαστήματα, προκειμένου να αντικατοπτρίζουν την αναμενόμενη σημαντική αύξηση της ζήτησης στην ενωσιακή αγορά τα επόμενα έτη.

(135) Η Επιτροπή εξέτασε λεπτομερώς αυτούς τους ισχυρισμούς και συνήγαγε τα ακόλουθα συμπεράσματα.

(136) Πρώτον, όπως ήδη διαπιστώθηκε στον προσωρινό κανονισμό, η Επιτροπή συμφωνεί με το γεγονός ότι θα πρέπει να διατηρηθούν οι παραδοσιακές εμπορικές ροές όσο το δυνατόν περισσότερο. Βάσει των ανωτέρω συμπερασμάτων για την ύπαρξη κινδύνου πρόκλησης σοβαρής ζημίας, μόνον οι εισαγωγές που υπερβαίνουν αυτές τις παραδοσιακές εμπορικές ροές θα προκαλούσαν σοβαρή ζημία στον ενωσιακό κλάδο παραγωγής. Με μέτρα διασφάλισης που θεσπίζονται με τη μορφή της δασμολογικής ποσόστωσης, η Επιτροπή θεωρεί ότι θα διατηρηθεί ο αποτελεσματικός ανταγωνισμός μεταξύ των εισαγωγών και του ενωσιακού κλάδου παραγωγής και ότι ο κίνδυνος γενικών αυξήσεων των τιμών σε περίπτωση ελλείψεων δεν είναι πιθανός. Πράγματι, με αυτό το είδος μέτρων, αναμένεται οι εισαγωγές να συνεχίσουν σε παραδοσιακά μη-ζημιογόνα επίπεδα και τα μέτρα διασφάλισης θα εφαρμοστούν μόνον εφόσον, και όταν, συμπληρωθεί το επίπεδο της ποσόστωσης και συγκεκριμενοποιηθεί ο κίνδυνος.

(137) Επιπλέον, ο ενωσιακός κλάδος παραγωγής ισχυρίστηκε ότι είναι ικανός να κατασκευάσει όλους τους τύπους προϊόντων σιδήρου και χάλυβα. Σε κάθε περίπτωση, οι εισαγωγές θα διατηρηθούν -χωρίς μέτρα- στα παραδοσιακά τους επίπεδα και μπορεί να υπερβαίνουν την ποσόστωση, αν και υποκείμενες σε μέτρα διασφάλισης.

(138) Ως προς την ύπαρξη μέτρων αντιντάμπινγκ και κατά των επιδοτήσεων, ο στόχος τους είναι η επανόρθωση αθέμιτων εμπορικών πρακτικών. Ενώ αυτά τα μέτρα όντως ενδέχεται να έχουν αντίκτυπο στο επίπεδο εξαγωγών από ορισμένες προμηθεύτριες χώρες, αυτό δεν επηρεάζει το επίπεδο των εισαγωγών σε θεμιτές τιμές που θα εισάγονταν στην ενωσιακή αγορά ελλείψει πρακτικών ζημιογόνου ντάμπινγκ ή επιδοτήσεων. Το ζήτημα αυτό, και ιδίως η σώρευση μέτρων διασφάλισης με μέτρα αντιντάμπινγκ ή κατά των επιδοτήσεων, εξετάζεται στην αιτιολογική σκέψη 186.

(139) Για τους ανωτέρω λόγους, οι ισχυρισμοί που τέθηκαν από τα μέρη όπως περιγράφονται στην αιτιολογική σκέψη 133 απορρίπτονται.

(140) Όσον αφορά τους ισχυρισμούς που αφορούν τη μορφή και το επίπεδο των μέτρων, η Επιτροπή εξέτασε τα ακόλουθα στοιχεία.

Επίπεδο των δασμολογικών ποσοστώσεων

(141) Ενώ οι χρήστες και οι εισαγωγείς θεωρούν ότι η δασμολογική ποσόστωση θα πρέπει να καθοριστεί σε επίπεδο 10 % πάνω από τον μέσο όρο των εισαγωγών κατά τα τρία τελευταία έτη, δεδομένου ότι η κατανάλωση χάλυβα της Ένωσης σε ορισμένες κατηγορίες προϊόντων είναι πιθανόν να σημειώσει διψήφια ποσοστά ανάπτυξης, οι παραγωγοί της Ένωσης ισχυρίστηκαν ότι η κατανάλωση χάλυβα της Ένωσης θα παραμείνει σχετικά σταθερή τα επόμενα έτη.

(142) Σύμφωνα με το άρθρο 15 παράγραφος 3 του κανονισμού 2015/478 κάθε ποσόστωση ορίζεται, καταρχήν, στον μέσο όρο των εισαγωγών κατά τα τρία τελευταία αντιπροσωπευτικά έτη. Αυτή η πρόβλεψη, εντούτοις, εφαρμόζεται στην περίπτωση που τα μέτρα λαμβάνουν τη μορφή μίας ποσόστωσης. Όπως επιβεβαιώνεται από τη σχετική νομολογία (26), μία δασμολογική ποσόστωση δεν αποτελεί ποσοτικό περιορισμό βάσει της συμφωνίας του ΠΟΕ για τις διασφαλίσεις και, ως εκ τούτου, η Επιτροπή δεν δεσμεύεται να καθορίσει το επίπεδο της δασμολογικής ποσόστωσης στη συγκεκριμένη περίπτωση σε επίπεδο που αντιστοιχεί αυστηρά στον μέσο όρο των εισαγωγών κατά τη διάρκεια των τριών τελευταίων ετών.

(143) Εν όψει των ισχυρισμών που εγείρονται στην αιτιολογική σκέψη 141 ανωτέρω, και σύμφωνα με τη μεγάλη οικονομική, πολιτική και νομική διακριτική ευχέρεια που παρέχεται στην Επιτροπή δυνάμει του άρθρου 16 του κανονισμού (ΕΕ) 2015/478 και του άρθρου 13 του κανονισμού (ΕΕ) 2015/755, η Επιτροπή έκρινε απαραίτητο να προσαρμόσει το επίπεδο δασμολογικής ποσόστωσης που υπερβαίνει το μέσο επίπεδο εισαγωγών για τα τρία τελευταία έτη, προκειμένου να ληφθούν υπόψη τα ανταγωνιστικά συμφέροντα μεταξύ χρηστών και εισαγωγέων, αφενός, και του ενωσιακού κλάδου παραγωγής, αφετέρου. Από την άποψη αυτή, όπως τεκμηριώνεται στην αιτιολογική σκέψη 32, η Επιτροπή σημειώνει ότι οι εισαγωγές των υπό εξέταση κατηγοριών προϊόντων αυξήθηκαν κατά 4 % από το 2017 έως την ΠΠΠ χωρίς να προκαλέσουν σοβαρή ζημία. Οι προοπτικές για μελλοντικά, αν και περισσότερο αμετάβλητα, ποσοστά αύξησης των εισαγωγών υπό κανονικές συνθήκες της αγοράς, σε συνδυασμό με τα οικονομικά και πολιτικά συμφέροντα του ενωσιακού κλάδου παραγωγής στο σύνολό του, αναλόγως επιτάσσουν την επιβολή ενός ποσοτικού επιπέδου της δασμολογικής ποσόστωσης ακριβώς πάνω από το μέσο επίπεδο εισαγωγών κατά την περίοδο 2017 έως την ΠΠΠ.

(144) Στη βάση αυτή και με σκοπό να μειωθεί η αύξηση των εισαγωγών σε ένα επίπεδο που δεν είναι πιθανόν να προκαλέσει σοβαρή ζημία στον ενωσιακό κλάδο παραγωγής, ενώ, ταυτόχρονα, εξασφαλίζει τη διατήρηση των παραδοσιακών εμπορικών ροών και την επαρκή στήριξη των υφιστάμενων χρηστών και του εισαγωγικού κλάδου, η Επιτροπή θεωρεί ότι η δασμολογική ποσόστωση θα πρέπει να βασιστεί στον μέσο όρο των εισαγωγών κατά την περίοδο 2015-2017 με προσθήκη 5 %.

Κατανομή των δασμολογικών ποσοστώσεων

(145) Σχεδόν όλα τα ενδιαφερόμενα μέρη, συμπεριλαμβανομένου του ενωσιακού κλάδου παραγωγής, επιχειρηματολόγησαν υπέρ μίας κατανομής δασμολογικών ποσοστώσεων σε συγκεκριμένες προμηθεύτριες χώρες αντί ενός συστήματος συνολικής ποσόστωσης, όπως θεσπίστηκε στο προσωρινό στάδιο.

(146) H Επιτροπή συμφωνεί πως ένα ειδικό για κάθε χώρα σύστημα δασμολογικών ποσοστώσεων πράγματι αποτελεί το πλέον κατάλληλο σύστημα για την εξασφάλιση των παραδοσιακών εμπορικών ροών. Έχει, ωστόσο, ορισμένους περιορισμούς. Πρώτον, ο αριθμός των προμηθευτριών χωρών είναι σημαντικός για κάθε κατηγορία προϊόντων. Δεν είναι λογικά πρακτικό να κατανεμηθεί μία δασμολογική ποσόστωση σε καθεμία από αυτές. Δεύτερον, η Επιτροπή θεωρεί ότι για μια επαρκή κατανομή δασμολογικών ποσοστώσεων είναι απαραίτητο να ληφθούν υπόψη ειδικοί παράγοντες που θα επηρεάσουν το εμπόριο στα υπό εξέταση προϊόντα. Πράγματι, για ορισμένα προϊόντα που εμπίπτουν στο πεδίο εφαρμογής της παρούσας έρευνας, η Επιτροπή έχει προσφάτως επιβάλλει μέτρα αντιντάμπινγκ/αντισταθμιστικού δασμού σε ορισμένες εξαγωγικές χώρες. Αυτό έχει συχνά οδηγήσει σε σημαντική μείωση των εισαγωγών από αυτές τις χώρες το πλέον πρόσφατο έτος και θα συνεχίσει να οδηγεί σε μείωση κατά τη διάρκεια της περιόδου επιβολής των μέτρων αυτών. Μια ειδική ανά χώρα δασμολογική ποσόστωση για τις εν λόγω χώρες θα χρησιμοποιηθεί συνεπώς, κατά πάσα πιθανότητα, μόνον οριακά, δεδομένου ότι η δασμολογική ποσόστωση βασίζεται στον μέσο όρο των εισαγωγών κατά τα έτη 2015-2017, δηλαδή περιλαμβάνει μια περίοδο όπου τα μέτρα αντιντάμπινγκ/αντισταθμιστικών δασμών δεν είχαν ακόμη τεθεί σε ισχύ και το επίπεδο των εισαγωγών ήταν σημαντικό λόγω των αθέμιτων εμπορικών πρακτικών. Θα ήταν, επομένως, προς το συμφέρον της Ένωσης να κατανείμει μια ειδική ανά χώρα δασμολογική ποσόστωση σε αυτές τις περιστάσεις, καθώς το επίπεδο των μελλοντικών εισαγωγών θα είναι αναπόφευκτα χαμηλότερο από τα παραδοσιακά επίπεδα συναλλαγών.

(147) Δεδομένων των ανωτέρω περιστάσεων, η Επιτροπή κατέληξε στο συμπέρασμα ότι η μεικτή προσέγγιση θα ήταν η πλέον κατάλληλη. Πρώτον, μια ειδική ανά χώρα δασμολογική ποσόστωση θα πρέπει να κατανεμηθεί σε χώρες με σημαντικό προμηθευτικό ενδιαφέρον, βάσει των εισαγωγών τους κατά την τελευταία τριετία. Για τον σκοπό του παρόντος κανονισμού, θεωρείται ότι οι χώρες με ποσοστό εισαγωγών υπέρτερο του 5 % για την υπό εξέταση κατηγορία προϊόντων διαθέτουν σημαντικό προμηθευτικό ενδιαφέρον. Θα πρέπει να κατανεμηθεί σε όλες τις προμηθεύτριες χώρες μια συνολική δασμολογική ποσόστωση («η εναπομένουσα ποσόστωση») βάσει του μέσου όρου των εναπομενουσών εισαγωγών κατά τη διάρκεια της τελευταίας τριετίας.

(148) Μία ειδική ανά χώρα δασμολογική ποσόστωση δεν θα πρέπει, ωστόσο, να κατανεμηθεί σε εκείνες τις χώρες όπου το επίπεδο εξαγωγών -για κάθε υπό εξέταση κατηγορία προϊόντων- έχει ουσιαστικά μειωθεί στο πρόσφατο παρελθόν λόγω μέτρων αντιντάμπινγκ/αντισταθμιστικών δασμών που είναι σε ισχύ λόγω των προαναφερόμενων λόγων. Αυτές οι χώρες θα πρέπει να εμπίπτουν στην εναπομένουσα δασμολογική ποσόστωση.

(149) Στη συγκεκριμένη περίπτωση της κατηγορίας προϊόντων 1 (ρολοί θερμής έλασης), δεδομένου ότι περίπου το 60 % των εισαγωγών καλύπτεται επί του παρόντος από μέτρα αντιντάμπινγκ, η Επιτροπή θεωρεί ότι ενδείκνυται περισσότερο η συνολική ποσόστωση και όχι η ειδική ανά χώρα κατανομή.

(150) Τέλος, η Επιτροπή θεωρεί ότι είναι επίσης προς το συμφέρον της Ένωσης, όταν μία προμηθεύτρια χώρα έχει εξαντλήσει την ειδική της δασμολογική ποσόστωση, να της επιτρέπεται να έχει πρόσβαση στην εναπομένουσα δασμολογική ποσόστωση. Αυτή η δυνατότητα θα πρέπει, ωστόσο, να εφαρμόζεται μόνον κατά το τελευταίο τρίμηνο της περιόδου, προκειμένου να επιτευχθεί ισορροπία μεταξύ των συμφερόντων των χωρών που τους χορηγήθηκε μία ειδική ανά χώρα δασμολογική ποσόστωση και των χωρών που βασίζονται στη συνολική δασμολογική ποσόστωση. Αυτό δεν θα εξασφαλίσει απλώς τη διατήρηση των παραδοσιακών εμπορικών ροών, αλλά επίσης θα αποτρέψει, κατά περίπτωση, να παραμείνουν αχρησιμοποίητα μέρη της εναπομένουσας δασμολογικής ποσόστωσης.

Προβλεψιμότητα της δασμολογικής ποσόστωσης με την πάροδο του χρόνου

(151) Η Επιτροπή θεωρεί ότι η θέσπιση ενός συστήματος αδειοδότησης δεν είναι απαραίτητη για να διασφαλιστεί η προβλεψιμότητα.

(152) Πρωτίστως, τα στοιχεία που αφορούν την εξέλιξη των εισαγωγών κάτω από τη δασμολογική ποσόστωση και τη χρήση της αδασμολόγητης ποσόστωσης είναι δημόσια διαθέσιμα και ενημερώνονται σε καθημερινή βάση. Τα στοιχεία για τη δασμολογική ποσόστωση βρίσκονται στον ακόλουθο ιστοχώρο: http://ec.europa.eu/taxation_customs/dds2/taric/quota_consultation.jsp

(153) Επιπλέον, μια ειδική ανά χώρα κατανομή θα πρέπει, επίσης, να εξασφαλίζει πρόσθετο επίπεδο προβλεψιμότητας για τους παραδοσιακούς προμηθευτές και χρήστες. Επιπρόσθετα, όταν εξαντλείται μια ειδική ανά χώρα δασμολογική ποσόστωση, η επίμαχη χώρα θα είναι σε θέση να εξαγάγει μέσω της διαθέσιμης εναπομένουσας ποσόστωσης, αν και μόνον κατά το τελευταίο τρίμηνο της περιόδου, το οποίο αποτελεί την πλέον κρίσιμη περίοδο όσον αφορά τη διαθεσιμότητα της ποσόστωσης.

(154) Τέλος, η Επιτροπή θεωρεί ότι η εναπομένουσα δασμολογική ποσόστωση θα πρέπει να διαιρείται τριμηνιαίως, προκειμένου να εξασφαλιστεί η ισότιμη κατανομή των εισαγωγών καθ' όλη τη διάρκεια του έτους και να προληφθεί η συσσώρευση αποθεμάτων των σημαντικών εισαγωγών βασικών προϊόντων κατά την αρχή της περιόδου, προκειμένου να αποφευχθούν δυνητικοί δασμοί. Οι αχρησιμοποίητες κατανομές των τριμηνιαίων δασμολογικών ποσοστώσεων θα μεταφέρονται, επίσης, αυτόματα στην επόμενη περίοδο.

Ταξινόμηση προϊόντος

(155) Η Επιτροπή εξέτασε τους ισχυρισμούς που διατυπώθηκαν από τους χρήστες και τους εισαγωγείς για να δημιουργήσει ειδικές υποκατηγορίες για τα προϊόντα τους. Ειδικότερα, η Επιτροπή διαπίστωσε ότι δύο κατηγορίες προϊόντων, ήτοι οι κατηγορίες 3 και 4, παρουσιάζουν διακριτά χαρακτηριστικά για οποία οι ισχυρισμοί είναι αποδεκτοί.

(156) Η κατηγορία 4 —φύλλα ανθεκτικά στη διάβρωση— περιλαμβάνει προϊόντα που παράγονται ειδικά για την αυτοκινητοβιομηχανία με βάση ακριβείς προδιαγραφές προϊόντων και που υπόκεινται σε συμβόλαια μακράς διάρκειας, καθώς και άλλα τυποποιημένα προϊόντα. Για τα προηγούμενα προϊόντα, οι προμηθευτές πρέπει πρώτα να αποκτήσουν ένα πιστοποιητικό το οποίο είναι απαραίτητο για την προμήθεια του κλάδου παραγωγής κατά τη διάρκεια μίας μακράς χρονικής περιόδου, βάσει ενός συστήματος έγκαιρης παράδοσης. Γι' αυτή την κατηγορία προϊόντων, η Επιτροπή αναγνωρίζει ότι υπάρχει ο κίνδυνος τα βασικά προϊόντα που μπορούν να παρασχεθούν μαζικά και να αποθηκεύονται στην αρχή του έτους να αποκλείουν ορισμένους τύπους του συγκεκριμένου προϊόντος από την αδασμολόγητη ποσόστωση.

(157) Επιπλέον, οι βασικοί τύποι των προϊόντων σε αυτή την κατηγορία προϊόντων επί του παρόντος υπόκεινται σε δασμούς αντιντάμπινγκ, οι οποίοι επίσης έχουν αντίκτυπο στις μελλοντικές εξελίξεις των εισαγωγών, καθώς και στην κατανομή ποσόστωσης, βάσει όσων εξηγούνται ανωτέρω. Το γεγονός ότι αυτά τα πιο εξειδικευμένα προϊόντα δεν είχαν καλυφθεί στο αίτημα του κλάδου παραγωγής για τα μέτρα αντιντάμπινγκ, είναι επίσης μια ένδειξη ότι τα προϊόντα αυτά πρέπει να εξεταστούν χωριστά από τους βασικούς τύπους προϊόντων.

(158) Όσον αφορά την κατηγορία 3 —ηλεκτρικά φύλλα—, ο σχετικός κλάδος χρηστών ισχυρίστηκε επίσης ότι ορισμένα εξειδικευμένα προϊόντα, δηλαδή τα φύλλα από χάλυβες με προσανατολισμένους κόκκους που χρησιμοποιούνται σε ηλεκτρικές εφαρμογές (27), πρέπει να διαχωρίζονται από τα άλλα προϊόντα σε αυτή την κατηγορία. Αυτός ο ισχυρισμός βασίζεται στο γεγονός ότι αυτοί οι τύποι προϊόντων είναι στρατηγικής σημασίας για την οικονομία της Ένωσης, καθώς χρησιμοποιούνται στους νέους τομείς της ενέργειας/κινητικότητας (π.χ. νέα ενεργειακά οχήματα, ανεμογεννήτριες). Οι χρήστες και οι εισαγωγείς ισχυρίζονται ότι τα προϊόντα αυτά είναι υψηλής αξίας και ειδικών εφαρμογών, με κίνδυνο αποκλεισμού τους από τα βασικά προϊόντα που περιλαμβάνονται στην ίδια κατηγορία προϊόντων. Επιπλέον, οι χρήστες ισχυρίστηκαν επίσης ότι η ενωσιακή ζήτηση είναι πιθανόν να αυξηθεί σημαντικά στο εγγύς μέλλον και ότι η συγκεκριμένη ποσόστωση θα πρέπει να αυξηθεί αναλόγως στο μέλλον. Ακόμη και αν το τελευταίο αίτημα δεν θα μπορούσε να υποστηριχθεί δεόντως από οιοδήποτε αποδεικτικό στοιχείο, η χωριστή ποσόστωση για τα προϊόντα αυτά θα επιτρέψει την περαιτέρω εξέταση δεόντως τεκμηριωμένων αιτήσεων στο μέλλον.

(159) Εξάλλου, η Επιτροπή θεωρεί ότι, χωρίς διόλου να υπονομεύεται η επανορθωτική επίδραση του μέτρου, είναι δυνατόν να δημιουργηθούν υποσύνολα προϊόντων εντός αυτών των δύο υφιστάμενων κατηγοριών προϊόντων, στα οποία θα κατανεμηθούν αναλόγως οι δικές τους ποσοστώσεις.

(160) Με βάση τα ανωτέρω, η Επιτροπή αποδέχθηκε τα αιτήματα να χωρίσει την κατηγορία προϊόντων 4 (φύλλα με μεταλλική επικάλυψη) και την κατηγορία προϊόντων 3 (φύλλα για ηλεκτρικές εφαρμογές (εκτός από GOES)) σε δύο υποκατηγορίες.

Ρήτρα επανεξέτασης

(161) Τέλος, η Επιτροπή θεωρεί ότι, με βάση το συμφέρον της Ένωσης, ίσως χρειαστεί να προσαρμόσει το επίπεδο ή την κατανομή της δασμολογικής ποσόστωσης, όπως ορίζεται στα παραρτήματα IV.1 και IV.2 σε περίπτωση αλλαγών των συνθηκών κατά την περίοδο επιβολής των μέτρων. Η εν λόγω επανεξέταση θα μπορούσε να αφορά κάθε κατηγορία προϊόντων που υπόκειται στα μέτρα, συμπεριλαμβανομένων (μεταξύ άλλων) των κατηγοριών προϊόντων 3, 4, 6 και 16, που αποτέλεσαν αντικείμενο λεπτομερών και τεκμηριωμένων παρατηρήσεων κατά τη διάρκεια της έρευνας καθώς και στο πλαίσιο των διμερών διαβουλεύσεων που πραγματοποιήθηκαν από την Επιτροπή. Η μεταβολή των συνθηκών θα μπορούσε, για παράδειγμα, να υλοποιηθεί στην περίπτωση συνολικής αύξησης ή συρρίκνωσης της ενωσιακής ζήτησης για ορισμένες κατηγορίες προϊόντων που θα απαιτούσε επανεκτίμηση του επιπέδου της δασμολογικής ποσόστωσης, στην περίπτωση επιβολής μέτρων αντιντάμπινγκ ή κατά των επιδοτήσεων που μπορεί να επηρεάσουν σημαντικά τις μελλοντικές εξελίξεις στις εισαγωγές, ή ακόμη και στην περίπτωση οποιασδήποτε εξέλιξης σχετικά με τα μέτρα που έλαβαν οι ΗΠΑ σύμφωνα με το άρθρο 232 τα οποία ενδέχεται να έχουν άμεσο αντίκτυπο στα συμπεράσματα της παρούσας έρευνας, δηλαδή όσον αφορά την εκτροπή του εμπορίου. Η Επιτροπή μπορεί επίσης να επανεξετάσει κατά πόσον η εφαρμογή των μέτρων θα είχε, ενδεχομένως, αρνητικές επιπτώσεις στην επίτευξη των στόχων της ολοκλήρωσης που επιδιώκεται με προτιμησιακούς εμπορικούς εταίρους, όπως είναι η ουσιαστική διακινδύνευση της σταθεροποίησης ή της οικονομικής τους ανάπτυξης. Η Επιτροπή θα προβεί σε αξιολόγηση της κατάστασης σε τακτική βάση, και θα εξετάσει το ενδεχόμενο αναθεώρησης, τουλάχιστον στο τέλος κάθε έτους επιβολής των μέτρων. Η Επιτροπή θα δρομολογήσει την πρώτη επανεξέταση το αργότερο την 1η Ιουλίου 2019.

7.3. Συμπέρασμα σχετικά με το συμφέρον της Ένωσης

(162) Βάσει των ανωτέρω, και μίας προσεκτικής εξέτασης των διαφόρων συμφερόντων που διακυβεύονται, η Επιτροπή καταλήγει στο συμπέρασμα ότι το συμφέρον της Ένωσης απαιτεί την έγκριση οριστικών μέτρων διασφάλισης υπό τη μορφή δασμολογικής ποσόστωσης, προκειμένου να αποτραπεί η περαιτέρω επιδείνωση της κατάστασης του ενωσιακού κλάδου παραγωγής.

8. ΤΕΛΙΚΕΣ ΠΑΡΑΤΗΡΗΣΕΙΣ

(163) Συνάγεται το συμπέρασμα ότι ο ενωσιακός κλάδος παραγωγής χάλυβα βρίσκεται σε κατάσταση κινδύνου πρόκλησης σοβαρής ζημίας όσον αφορά τις 26 κατηγορίες προϊόντων και ότι η κατάσταση αυτή είναι πιθανόν να εξελιχθεί σε πραγματική σοβαρή ζημία στο άμεσο μέλλον, ελλείψει μέτρων διασφάλισης. Συνάγεται επίσης το συμπέρασμα ότι θα ήταν προς το συμφέρον της Ένωσης να εγκρίνει τα κατάλληλα μέτρα για να αποφευχθεί μια περαιτέρω αύξηση των εισαγωγών.

8.1. Μορφή και ύψος των μέτρων

(164) Στο προσωρινό στάδιο, η Επιτροπή διαπίστωσε ότι ένα μέτρο με τη μορφή δασμολογικής ποσόστωσης ήταν ο καλύτερος τρόπος για να συμβιβάσει τα συμφέροντα του ενωσιακού κλάδου παραγωγής χάλυβα με αυτά των χρηστών. Αυτό το είδος μέτρου, εάν συντονιστεί κατάλληλα, θα επιτρέψει να αυξηθούν οι εισαγωγές σε μη ζημιογόνο επίπεδο για τον ενωσιακό κλάδο παραγωγής χάλυβα, και θα διατηρεί παράλληλα μια κατάλληλη επιλογή διαθέσιμων πηγών προσφοράς για τους πελάτες του με τρόπο που να είναι συμβατός με τη συνεχιζόμενη ανταγωνιστική λειτουργία της αγοράς χάλυβα.

(165) Βάσει της ανωτέρω ανάλυσης του συμφέροντος της Ένωσης, η Επιτροπή θεωρεί ότι η δασμολογική ποσόστωση είναι πράγματι η καλύτερη μορφή μέτρου εξισορρόπησης των διάφορων συμφερόντων που διακυβεύονται, ήτοι της πρόληψης της σοβαρής ζημίας και της διασφάλισης ότι θα διατηρηθού